authors:
Foto
Liis Treimann

description: Tallinna võim suunas kolm miljonit eurot linnaettevõtete raha loodava Tallinna Ühistupanga osakapitali suurendamiseks.

title: "See on sotsialism! See on lubamatu!" - Tallinna opositsioon kahtlustab Ühistupanga rahastamises valskust

maintext:
Linnavalitsuse istung, mis täitis ettevõtte Tallinna Soojus üldkoosoleku rolli, otsustas eelmisel nädalal, et Tallinna Soojus osaleb Ühistupangas kahe miljoni euroga. Päev hiljem võttis linnavolikogu linnavalitsuse ettepanekul vastu otsuse, mis võimaldab Ühistupangal saada veel ühe miljoni sihtasutuselt Tallinna Ettevõtlusinkubaatorid.
«Tallinna linnavolikogu asutas Tallinna Ettevõtlusinkubaatorid aastal 2006. Kolm aastat hiljem, 2009 liideti sellega Tallinna Eluasemefond ja tänaseks on Ettevõtlusinkubaatorite teenindada 31 eluasemelaenu mahuga 0,6 miljonit eurot,» rääkis vastava eelnõu volikogus ettekandnud abilinnapea Arvo Sarapuu.
«Nüüd Ühistupank on välja töötamas eluasemelaenutoodet, millel on kolm sihtgruppi ja Ühistupank on pöördunud Ettevõtlusinkubaatorite poole. Selleks, et Ettevõtlusinkubaatorid saaks, juhul kui nad seda soovivad, astuda Ühistupanga osanikuks, on vaja muuta kahte punkti sihtasutuse põhikirjas», selgitas Sarapuu volikogu kõnepuldist ning kinnitas samas, et põhikirja muutmine annab Ettevõtlusinkubaatorile võimaluse, mitte ei pane kohustust Ühistupangas osaleda.
Volikogu opositsioon abilinnapea juttu ei uskunud. Reformierakondlane Ants Leemets küsis, kas pole vara töötada välja mingeid laenutooteid, kui pank pole veel litsentsigi saanud.
Madis Kübar (IRL) tahtis teada, kui palju Ettevõtlusinkubaator täna abistab või investeerib ettevõtetesse? Sarapuu sõnul ulatub see summa sadadesse tuhandetesse.
«Ettevõtlusinkubaator, mille eesmärgiks on ettevõtluse arendamine, panustab ettevõtlusesse sadu tuhandeid, aga on valmis andma miljoni Ühistupangale, millel puudub tegevuslitsents ja õigus tegutseda,» võttis Kübar situatsiooni lühidalt kokku.
Leemets küsis, kas peale mainitud asutuste hakkavad ka kõik teised linna ettevõtted miljonitesse ulatuvaid summasid Ühistupanka panema.
«Ma ei pea õigeks, et linna asutused hakkavad Ühistupanka raha panema. Pean õigeks, et Ühistupank kaasab turult, erinevatest ettevõtetest ja organisatsioonidest kapitali. Ja üks võimalus on linna asutused ja ettevõtted. Aga see kaasamine peab olema laiem, kuni riigi ettevõtete ja riigini välja. Pank töötab normaalselt siis, kui ta pidevalt kapitali kaasab. Siin ei ole midagi ebanormaalset. See ongi tegelikult panga põhitöö,» vastas Sarapuu.
«See, mida te ehitate, on sotsialism. See ei ole normaalne ühiskond ja see on lubamatu.
Kui Eesti Pank ütleb, et Ühistupanga aktsiakapital ei ole piisavalt suur, siis tuleb linnavalitsus volikokku ja volikogu eraldab miljon eurot. Volikogu tänase otsuse taga on see, et eraldada veel üks miljon. Ja ma väidan teile, et see ei jää viimaseks. Tallinna linnavalitsus on pannud Ühistupanka tänase seisuga kuus miljonit eurot ja plaanib panna veel ühte. Ja plaanib panna veel ja veel. See, mida tänane linnavalitsus teeb, ei ole aus, see ei ole maksumaksja raha sihipärane kasutamine,» rääkis Leemets volikogu kõnepuldist.
Sotsiaaldemokraat Hanno Matto küsis oma sõnavõtus, et mis saab järgmiseks. «Tallinna linnavalitsus kohustas oma eilsel istungil Tallinna Soojust omandama Ühistupangas kahe miljoni euro eest osakapitali Ühistupangas. Mis järgmiseks? Kas järgmisel linnavalitsuse istungil otsustatakse, et sihtasutus Tallinna Lastehaigla peab astuma Ühistupanga liikmeks, sest meil on vaja hakata inimestele terviselaenusid andma?» küsis Matto.
«Linnavalitsuse sõnastuse on see «investeerimine». Tegelikult võiks selle kohta öelda kuritahtlik raha pumpamine ühistupanka, kui kasutada Tallinna Soojuse erialatermineid,» lisas ta.
Keskerakondlaste häältega võeti Ettevõtlusinkubaatori põhikirja muudatus vastu ning sohtasutus võib nüüd «soovi korral» Ühistupanga kapitali miljoni euro võrra suurendada.


description: Eile ründasid Lasnamäel kaks meest noaga kümneaastast poissi, ründajate isikud on veel kindlaks tegemata.

title: Lasnamäel ründasid täiskasvanud mehed last noaga

maintext:
Poisi isa avaldas enda Facebooki lehel selle kohta teate koos üleskutsega inimestele, kes võisid rünnakut pealt näha. Mees teatas, et 31. oktoobril kell 7.50 rünnati tema poega Lasnamäel Majaka piirkonnas Peterburi tee 13. Isa sõnul ründasid kaks 30-40aastast meest last noaga.
Põhja prefektuuri pressiesindaja Marie Aava kinnitas portaalile Rus.postimees.ee rünnaku toimumist.
1. oktoobril teatati politseile, et sama päeva hommikul lõid kaks tundmatut meest Tallinnas Peterburi teel 10-aastast poissi ning ähvardasid kannatanut noaga, sõnas Aava. Politsei on kannatanu tänaseks üle kuulanud ning praegu käivad aktiivsed menetlustoimingud selgitamaks välja kahtlustatavat ning tema teo toimepanemise motiive.
Alustatud on kriminaalmenetlust avaliku korra raskes rikkumises, ütles Aava.

fasttext_language: et


description: Tänavu maikuus alanud suuremahulised ehitustööd Tallinna Lennujaama lennuliiklusalal on selleks aastaks lõpetatud, alates tänasest on lennuraja pikkuseks 3480 meetrit, mis on pikim tsiviilkasutuses olev lennurada Baltimaades.

title: Tallinna Lennujaama lennurada on tänasest Baltimaade pikim

maintext:
Tallinna Lennujaama taristu arendusdirektori Tõnu Mühle sõnul lõppes eile öösel ehitustööde väga oluline vaheetapp. «Soovime tunnustada ehituse peatöövõtjat AS-i Lemminkäinen Eesti ning tema alltöövõtjaid, kes on väga lühikese ajaga ja väga keerulistes oludes andnud kõik endast oleneva, et ehitustööd püsiksid graafikus ning lennuliiklus toimiks ohutult ka ehitustööde ajal,» märkis Mühle.
Käesoleval suvel ja sügisel tõid ehitustööd endaga kaasa piiranguid öisele lennutegevusele, kuid plaanilist lennuliiklust need piirangud ei mõjutanud. Tallinna Lennujaam jätkab piirangute rakendamist öisele lennutegevusele ka 2017. aastal, mil äärmiselt oluliseks tööks kujuneb olemasoleva lennuraja kattekonstruktsiooni rekonstrueerimine ja tuledesüsteemi väljavahetamine.
Tallinna Lennujaam
2016. aastal tehtud tööd hõlmasid lennuraja ja peamise ruleerimistee pikenduse ehitamist idasuunal ning uue navigatsioonituledesüsteemi paigaldamist. Lennuohutuse seisukohast on oluline, et pikenenud lennurada ümbritsev ohutusala on saanud tugevdatud pinnase, mis vähendab võimalikke riske kahjustustele õhusõidukite lennurajalt väljasõidu korral.
Ehitustööde käigus rajati 60 kilomeetrit uut kaablikanalisatsiooni ja paigaldati sada kilomeetrit uusi kaableid ning 400 uut navigatsioonituld, rajati kümme kilomeetrit uusi sademeveetrasse, sealhulgas 260 uut kaevu ja kaevati kolm kilomeetrit uusi kraave. Seoses lennuliiklusala olulise laienemisega suurenes lennujaama julgestusala 41 hektari võrra, ning rajati ca viis kilomeetrit uusi teenindusteid.
Lennuvälja territooriumit ümbritsenud nõukogudeaegne betoonaed on tänaseks lammutatud ning territoorium on piiratud kaasaegse turvaaiaga. 2016 aasta tööde käigus paigaldati kokku ca 45 000 tonni (ca 325 000 ruutmeetrit) asfalti ja ca 4000 kuupmeetrit betooni.
Lennuvälja idaosas on peagi kasutusel uus täiendav jäätõrjeala, õhusõidukite mootorite testimise ala ning uued lennukite seisuplatsid. Tööd lumekogumisalade ning uute sadeveesüsteemide väljaehitamisega jätkuvad veel järgmisel aastal.
Lennuliiklusala projekti raames rekonstrueeritakse olemasoleva lennuraja kattekonstruktsioon, pikendatakse lennurada 3480 meetrini ning parendatakse ruleerimisteede ja õhusõidukite perroonialade süsteemi. Ehitustegevuse käigus asendatakse praegune lennuvälja tuledesüsteem energia- ja keskkonnasäästlike süsteemidega ning paigaldatakse kõrgema kategooria lähenemistulede- ja navigatsioonisüsteemid.
Keskkonnaseisundi parendamiseks rajatakse lennuvälja idasuunale täiendav õhusõidukite jäätõrje ala, ehitatakse välja keskkonnanõuetele vastavad lumesulamisplatsid, rajatakse lumesulamisvete ärajuhtimis- ja monitooringusüsteemid ning ehitatakse nõuetekohane lennukimootorite testimise ala.
Arendusprojekt aitab tõsta Tallinna Lennujaama lennuohutuse taset ning tõhustada lennujaama keskkonnasäästlikku ja efektiivset käitamist. Ehitustöid teostab Lemminkäinen Eesti AS ning ehituse maksumusest pool kaetakse Euroopa Liidu Ühtekuuluvusfondi vahenditest. Ehitustööd peavad olema valmis 2017. aasta lõpuks.


authors:
Georgi Beltadze
Foto
Sander Ilvest

description: Politsei- ja piirivalveameti peadirektor Elmar Vaher sattus täna õhtul Tallinnas liiklusavariisse. Keegi õnnetuses tõsiselt viga ei saanud.

title: Politseijuht sattus avariisse


description: Neljapäeval Lindakivi kultuurikeskuses aset leidev Lasnamäe töömess 2016 viib taas kokku tööpakkujad ja -otsijad.

title: Neljapäeval on Lindakivi kultuurikeskuses Lasnamäe töömess

maintext:
Töötukassa ja Lasnamäe Linnaosavalitsuse koostöös korraldatav mess toimub Lindakivi kultuurikeskuses kella 10–15. Töömessil on kohal tööandjad tootmis-, tööstus-, laonduse- ja puhastusteeninduse valdkondadest Tallinnas ja Harjumaal. Kohal on 18 tööandjat ja pakkumisel üle 300 töökoha.
Töömessil toimub ka individuaalne karjäärinõustamine elava järjekorra alusel ning jagatakse informatsiooni Eesti Töötukassa teenustest. Sissepääs messile on tasuta. Osalejate nimekirja ja pakutavate töökohtadega saab eelnevalt tutvuda töömessi veebilehel.


description: Riigikogu kultuurikomisjon tutvus tänasel istungil Tallinna lauluväljaku uue detailplaneeringu lähteülesande tegevuskavaga ning toetas lauluväljaku arendusplaani.

title: Kultuurikomisjon toetas lauluväljaku suurendamise plaani

maintext:
Eesti Laulu- ja Tantsupeo Sihtasutuse, Eesti Arhitektide Liidu ja Tallinna linnavalitsuse koostöös on kavas esimesel võimalusel välja kuulutada lauluväljaku ala planeerimise arhitektuurikonkurss.
Kultuurikomisjoni esimehe Laine Randjärve hinnangul on lauluväljaku arendusplaanid väga vajalikud. «Laulupidu ei mahu enam lauluväljakule ära, kui me ei laienda lauluväljaku territooriumi. Loodame, et läbirääkimised ümbruses olevate maaomanikega õnnestuvad ja otsused saavad kiiresti tehtud, et arhitektuurikonkurss võiks alata,» ütles Randjärv. Ta avaldas lootust, et 2019. aasta laulupeol saaks tutvuda ümberehituse plaanidega ning pärast seda võiks alustada ehitust.
Istungil osalenud Eesti Kooriühingu esimehe Raul Talmari sõnul esitasid loomeliidud Tallinna linnavalitsusele pöördumise lauluväljaku detailplaneeringu menetluse peatamiseks, kuna see ei arvestanud piisavalt laulupidude vajadusega. Talmar selgitas, et hetkel on kehtiv detailplaneering peatatud ning uue detailplaneeringu lähtealused kirjeldavad laulupidude vajadusi. Lahendust vajavate murekohtadena nimetas ta lauluväljaku ümber toimuvat kinnisvaraarendust, läbirääkimisi maaomanikega lauluväljaku territooriumi laiendamiseks, parkimis- ja liikumisprobleeme ning saja tamme pargi halba olukorda.
Kultuurikomisjoni arutelul lauluväljaku arendamise teemal tegi kultuurikomisjoni liige Imre Sooäär ettepaneku, et lauluväljak võiks mõtteliselt avaneda merele ning mere äärde võiks ehitada kai paatide randumiseks. Samuti arutati võimalust laiendada lauluväljaku külgi ja mäenõlva, et vaadatavus paraneks ning ruumi tuleks juurde.
Eesti Arhitektide Liidu liikme Kalle Komissarovi hinnangul tuleks suurendada lauluväljaku ala kaitsekorda. Istungil pakuti välja, et lauluväljaku ala võiks kuulutada näiteks rahvuspargiks. Komissarovi sõnul toimub detsembris kohtumine Tallinna linnavalitsusega, et arutada lauluväljaku territooriumi laiendamise võimalusi.


description: Hommikul kella kaheksaks plaanitud Tallinna jõulukuuse langetamine lükkus veidi edasi, sest tellitud kraana sõitis libedal teel kraavi.

title: Galerii: Tallinna jõulukuuse toomine algas väikese äpardusega

maintext:
Teel oli kiilasjää ja juhi sõnul oli ta kurvis väga aeglaselt sõitnud, kuid raske masin hakkas ikkagi libisema ning selle parempoolsed rattad sattusid kraavi, nii et kraana jäi teepervele veidi vildakile.
Kohe telliti üks traktor appi ning kella kolmveerand üheksaks oli kraana juba taluõuel. Kella poole üheteistkümneks saadi auto kraavist välja ja puu tõsteti masina peale. Tänavune Raekoja platsi 18-meetri pikkune jõulukuusk tuuakse Raplamaalt Käru vallast Jõekülast. Seal kasvas mitte eriti kõrge, kuid igati kaunis kuusk Liivapõllu talu maal. Raekoja platsil aegade jooksul nähtud rekordkõrgusele jääb see puu küll 6-7 meetrit alla, kuid selle puudujäägi korvab kohev ja tihe võra. Taluperemees Jaan Hansalu pakkus sama kuuske pealinna esindusjõulupuuks juba mullu, kuid siis leiti sobiv kuusk lähemalt.
Hansalu sõnul on kuusk umbes viiekümne aastane, tema enda poolt istutatud. Pikemal vaatlusel tuvastati, et puu on 42-aastane. Küsimusele, kas kahju ei ole nii ilusast puust loobuda, vastas majaperemees: «Eks ma võin siia igal ajal uued puud istutada.»


description: Merevägi arvas teisipäeval Tallinna Miinisadamas peetud tseremoonial teenistusse tuukri- ja toetuslaeva Wambola, samas arvati teenistusest välja samast klassist Tasuja.

title: Galerii: merevägi võttis teenistusse tuukri-ja toetuslaeva Wambola

maintext:
Tänaseni mereväe reservis olnud Wambola komandöriks määrati vanemleitnant Ermo Jeedas ning seni Tasuja peal teeninud mereväelased, sealhulgas kaheksa ajateenijat, jätkavad oma teenistust Wambolal, edastas kaitseväe peastaap. Samuti langetati teisipeäval Tasujal sõjalaeva ahtrilipp, vöörigüüs ja komandöri vimpel ning laev arvati teenistusest välja.
Wambola soetati koos oma sõsarlaeva Tasujaga 2006. aastal. Alates 2017. aasta jaanuarist hakkab Wambola täitma NATO alalise miinitõrjegrupi staabilaeva ülesandeid.
Ka sõlmiti teisipäeval sõlmiti sõprusleping Kunda linnaga.Alates 2006. aasta suvest kandis Kunda vappi ja sõpruslaeva nime Tasuja, teisipäevast hakkab seda tegema Wambola.
Laeva komandör vanemleitnant Ermo Jeedas ütles, et terve laeva meeskond on Kunda linnaga oleva sõprussuhtega olnud äärmiselt rahul. «Selletõttu tuligi edasise koostöölepingu sõlmimine Wambola ja Kunda linna vahel mõlema osapoole initsiatiivil,» sõnas Jeedas.
Kunda linnapea Kaido Veski sõnul on varasem koostöö Eesti mereväe ja Tasuja meeskonnaga on olnud erakordselt meeldiv. «Arvestades, et tavaliselt kipuvad samalaadsed kontaktid jääma pinnapealseks, siis meil on Tasuja meeskonnaga kujunenud vahetu kontakt,» tõdes ta. «Info, mida Tasuja meeskond on mereväe poolt meie linnale toonud, on olnud väga põhjalik ja illustratiivne,» ütles Veski.
Mereväe tuukri- ja toetuslaev Wambola kuulub Lindormen-klassi ning on ehitatud 1977. aastal. Varasemalt mereväe laevastiku koosseisu kuulunud 1959. aastal valminud Wambola arvati teenistusest maha 2009. aastal ja laev seisab Lennusadamas.
Lindormen-klassi laevad on algselt ehitatud miinide veeskamiseks. Varasemalt kasutas Taani merevägi neid staabi- ja toetuslaevadena NATO miinitõrjeeskaadris.


authors:
Uwe Gnadenteich
Foto
Martin Ilustrumm

description: Tallinna linnavalitsus vabastas oma tänase korraldusega ametist Nõmme linnaosavanema Tiit Teriku, kellest saab riigikogu liige.

title: Linnavalitsus vabastas Nõmme linnaosavanema ametist


description: Teisipäeval tõsteti treilerile ja ööl vastu kolmapäeva viidi Murastest Lennusadamasse kunagine piirivalve lennusalga kopter, millest nüüd saab muuseumieksponaat.

title: Fotod ja video: päästekopteri viimane reis

maintext:
1977. aastal ehitatud kopter oli pikka aega teenistuses Saksamaal, Eestisse jõudis lennumasin 1996. aastal ning oli kuni 2006. aastani piirivalve lennusalga kasutuses.
Pärast seda on ta seisnud Murastes piirivalvekolledži hoovil. Kopter ei ole küll lennukõlblik, kuid ta on hoolikalt restaureeritud ning kolledži õppurid ja külalised on saanud sellega tutvuda. Laiemale avalikkusele pole teda eksponeeritud.
«Kümne teenistusaasta jooksul oli kopteril umbes 1600 lennutundi. Osa sellest olid koolitused, õppused ja treeningud. Siis loomulikult SAR ehk merepäästelennud. Kopter tegi otsimis- ja päästelende Kurkse juhtumil, tõi talviti Peipsi järve ja Pärnu lahe jäält ära hätta sattunud kalureid ning osales ka Copterline’i õnnetusse sattunud kopteri otsingutel,,» rääkis Lennusadama näituste projektijuht Karen Jagodin.
Olulise osa päästekopteri tööst moodustasid meditsiinilised lennud, ehk saartelt ja muudest kaugematest inimeste haiglasse toimetamine. Kopter osales ka suuremate metsatulekahjude kustutamisel Vihterpalus, Vormsil ja Kloogal.
Nüüd leiab kopter endale väärika koha Lennusadama järgmise suurnäituse ühe pamise eksponaadina. Merepäästet tutvustava näituse nimi on «Mayday! Mayday! Mayday!» ja see avatakse järgmise aasta 24. märtsil.
«Kopter on esimene selle näituse eksponaat, mis Lennusadamasse saabub. Märtsi alguses viime selle näituse ajaks angaaridesse sisse. Näituse külastajad saavad kopterit ka seestpoolt vaadata ja lisaks teeme sinna juurde kopteri tegevust ning lennusalka tutvustava täiendava ekspositsiooni,» rääkis Jagodin.
Ta lisas, et näitus räägib eelkõige inimesest. «Me ei räägi seal looduskatastroofide või reostuse likvideerimisest või aluste päästmisest, räägime ainult inimesest, nii päästjast kui päästetavast. Näitus valmib väga laiapõhjalise koostöö tulemusena. Kaasatud on kõik valdkonnad, mis Eestis merepäästega kokku puutuvad. Tuleb väga huvitav näitus,» lubas ta.


description: Tallinnas Pärnu maanteel kaotas täna lõuna paiku naine kontrolli oma maasturi Jeep üle ja sõitis sisse Isku mööblipoodi.

title: Fotod ja video: suverehvidega maastur sõitis Tallinnas mööblipoodi sisse

maintext:
Politsei sai kell 12.43 väljakutse, et Pärnu maanteel 139F asuvasse mööblipoodi on sisse sõitnud sõiduauto.
Juhi sõnul tekitas kaasliikleja tema jaoks ohtliku olukorra ja ta oli sunnitud tegema äkilise manöövri paremale, mille tõttu kaotas sõiduk juhitavuse ja paiskus vastu mööblipoe akent, mis purunes.
Auto roolis oli 1984. aastal sündinud naine. «Viga ta ei saanud ja tegemist on kindlustusjuhtumiga,» ütles Põhja prefektuuri pressiesindaja Olja Kivistik.
Maasturil olid all veel suverehvid. Juht oli kaine. Isku mööblipoes keegi vigastada ei saanud.


description: Seoses muutlike ilmastikuoludega on hoonete katuseräästaisse tekkinud jääpurikad, mis muudavad kõnniteedel liiklemise kohati  ülimalt ohtlikuks.

title: Galerii: Tallinnas varitsevad katuseräästas ohtlikud jääpurikad

maintext:
Tallinna munitsipaalpolitsei andmetel on ohtlikke jääpurikaid eelkõige vanalinnas, Põhja-Tallinnas, Kadriorus ja Kristiines.
Jääpurikate ja - kamakate oht puudutab eelkõige ebakvaliteetselt soojustatud ehitisi, kuid lisandunud on uus hoonete riskigrupp, mille ärklikorrustele on ehitatud uued elamispinnad. Sellised korterid soojendavad katust ning jääpurikad tekivad pärast katuselt eemaldamist kohe uuesti.
Munitsipaalpolitsei soovitab kinnistuomanikel ja korteriühistutel vaadata üle oma kinnistu, hinnata olukorda ja vajadusel piirata ohtlikud kohad. Korrusmajade katustelt omal käel purikate eemaldamine on ohtlik, selleks tuleks kasutada siiski professionaalide abi.
Möödunud aastatest on hoiatavaid näiteid, kus katustelt alla kukkunud lumi, jääkamakad ja jääpurikad on tekitanud olulist kahju nii inimestele kui sõidukitele. Esimene selle aasta jääpurikaohver - koolilaps Harku järvelt on juba kahjuks olemas, teatas munitsipaalpolitsei.
Munitsipaalpolitsei palub teavitada ohtlikest jääpurikatest infotelefonil 14410 või e-posti teel valijuht@tallinnlv.ee. Kõikidele pöördumistele reageeritakse nende laekumise järjekorras, kuid seoses suurenenud väljakutsete arvule võib patrulli kohalejõudmine võtta aega.


description: Tallinna linnavalitsus võttis täna vastu Tallinna linna 2017. aasta eelarve eelnõu, linnavolikogu hakkab eelarvet arutama detsembris.

title: Tallinna tuleva aasta eelarve kasvab investeeringute tõttu

maintext:
Eelarve eelnõu kohaselt on linna 2017. aasta eelarve sissetulekute ja väljaminekute kogumahuks 655 338 132 eurot, mis on 58 miljonit ehk 9,8 protsenti rohkem kui lõppeva aasta täpsustatud eelarves kavandatud.
«Eelarve mahu oluline kasv tuleb investeeringutelt. Peamisteks tuludeks on nagu ikka üksikisiku tulumaks 358 miljonit eurot. Maamaksu laekumine järgmisel aastal mõnevõrra väheneb. See on seotud maade munitsipaliseerimisega ja tähendab seda, et linn endale kuuluvatelt maadelt maamaksu ei saa. Muud kohalikud maksud on 11,4 miljonit ja sellest suurema osa moodustab parkimistasu koos trahvidega,» rääkis tegevlinnapea Taavi Aas.
Eelarve kulude kogumaht on 502 miljonit ja kulud kokku tõusevad 3,8 protsenti.
«Investeeringute osas on esikohale seatud hariduse edendamine ning ühistranspordi ja teedevõrgu arendamine. Järgmisel aastal investeerime rohkem kui tavaliselt, mh võtame käsile mitu mahukat välisrahastusega tee-ehitust – Haabersti ristmiku, Reidi tee ja Gonsiori tänava, samuti õige mitu kergliiklusteed. Väga palju investeerime ka ühistransporti – plaanime soetada uusi busse ja ka trammiparki värskendada,» rääkis Aas.
Alates septembrist ehk uue õppeaasta algusest on plaanis tõsta ka õpetajate ja õpetajate abide palgavahendeid 4,3 protsenti ehk tõsta nende alampalk 958 eurolt tuhandele eurole. Hariduse valdkonda on kavandatud ligi 30 miljonit investeeringuid ehk umbes 80 protsenti rohkem kui sel aastal. Eurorahade abiga rekonstrueeritakse Pihlaka tn 10 hoone, kus avatakse lasteaia Kraavikrõll sõimemaja. Samuti rekonstrueeritakse lasteaiaks Koidula tn 23 asuv hoone. Kakumäel Veerise tänaval valmib uus lasteaiahoone ning alustatakse Pirita-Kose lasteaia juurdeehitusega. Renoveeritakse Läänemere tee 31 ja Vana-Kalamaja tn 9 asuvad koolihooned ning renoveeritakse Pääsküla gümnaasium, samuti alustatakse Talllinna Prantsuse Lütseumi võimlahoone ehitusega. Plaanis on ka Tondiraba huvikooli asutamine, mis hakkab tegutsema Lasnamäel Punane 69 endises koolihoones.
«Kultuurivaldkonnas on järgmine aasta eriline seetõttu, et Tallinna peaks tulema Tall Ship Race, mis tähendab paljude suurte ja ilusate purjekate saabumist Tallinna. Valdkonna investeeringuid on peaaegu 11 miljonit. Olulisemad neist on loomaaia jääkarude kodu ehk polaarium. Algab Mustamäe kultuurikeskuse Kaja rekonstrueerimine. 770 000 eurot on ette nähtud Linnateatri kasutuses oleva Hobuveski restaureerimiseks. Samuti jätkuvad Mustpeade Maja rekonstrueerimistööd. Kultuurivaldkonnas on raha ette nähtud ka terve rea kirikute jaoks. Suurima summa saab Mustamäe kirik. Aga ka Nõmme Rahu kiriku, Kaasani kiriku ja Kaarli kiriku restaureerimiseks on vahendid ette nähtud.
Teede ja tänavate investeeringuteks on kavandatud 51 773 180 eurot. Tallinna Linnatranspordi Aktsiaselts saab 25 157 250 eurot sihtotstarbelist investeerimistoetust, mille abil soetatakse 50 uut autobussi, rekonstrueeritakse kümme trammi ja alustatakse retrotrammide rekonstrueerimist, lõpetatakse Kopli depoo rekonstrueerimine ja jätkatakse ühistranspordipeatustesse infotabloode paigaldamist. «Osa rekonstrueeritavatest trammidest on niinimetatud retrotrammid, mis hakkavad sõitma 3. liinil,» rääkis Aas.
«See on üks põhjus, miks meie investeeringute maht on kasvanud. Tavapäraselt on busse liisingusse võtnud TLT, aga arvestades olukorda laenuturul on meie jaoks oluliselt soodsam teha need investeeringud laenuga, sest meile pakutav intress on oluliselt väiksem sellest, mida saaks TLT,» selgitas ta.
Heakorra- ja keskkonnainvesteeringuteks on kokku ette nähtud 4,8 miljonit eurot. Jutt on siis investeeringutest parkidesse. Algab Tammsaare pargi rekonstrueerimine, lisaks korrastatakse Löwenruh’, Tondiraba, Priisle ja Kopli pargid ning Stroomi ranna puhkeala ja Piiskopi aed Toompeal. Veel on kavas rajada avalike ürituste ja puhkeala Õismäe tiigi äärde. Raha on ette nähtud ka Pelgulinna väljaku täiendamiseks ja sinna linnamööbli hankimiseks.


description: Ajakirjanik Nikolai Karajev uurib salapärast vandenõuteooriat, milles on omavahel tihedalt põimunud tulnukatest reptiilid ning Eesti riigi ja Tallinna linna ametnikud.

title: Reptiloidne antisemitism Tallinnas

maintext:
Novembri esimesel päeval saabus portaali Rus.postimees.ee toimetusse MediaMarketing Est OÜ esindaja Monika Kuzmina kiri. Meediaagentuur tegi teatavaks rõõmsa uudise: Eestisse saabub «legendaarne vandenõuteoreetik David Icke». Icke esineb laupäeval, 12. novembril Tondiraba jäähallis.
Tere tulemast Matrixisse, pojake!
Ma polnud varem David Icke’i nime kuulnud, aga hakkasin kohe tema vastu huvi tundma. Tuleb pattu tunnistada: mind huvitavad igasugused konspiroloogid – kõik need imelikud inimesed, kes usuvad kummalisi asju. Näiteks seda, et Maa on tõepoolest õõnes ja meie elame mitte maakera välis-, vaid siseküljel.
Või seda, et ameeriklased pole kunagi Kuu peal käinud ning kõik filmikaadrid, mida me sellest näinud oleme, filmis NASA ja Hollywoodi tellimusel režissöör Stanley Kubrick.
Mind huvitab, mis toimub vandenõuteoreetikute peades, mis on ju ometi samasuguse ülesehitusega kui minu või teie oma.
David Icke, kes saabub Eestisse oma maailma(!)turnee World Wide Wake Up Tour raames, valmistas mulle mõningase pettumuse igasuguse originaalsuse puudumise tõttu. Isegi turnee nimi Wake Up Tour on selge vihje vendade Wachowskite «Matrixi» filmidele: «Wake up, Neo!».
Endiste vendade, tänaste õdede Wachowskite filmid mängivad Icke’i isiklikus mütoloogias üldse ebaviisakalt suurt rolli, sundides isegi plagiaati kahtlustama. Üks Icke’i raamat kannab isegi vastavat pealkirja - «Matrixi lapsed». Ta kasutab seda kujundit oma esinemistes ja raamatutes palju ning ei põlga ära ka pildilisi laene. Icke’i raamatu «Ääretu Armastus on Ainus Tõde Kõik Muu on Illusioon» illustratsioonidel, mille autor on Neil Hague, on kujutatud kuninganna Elizabeth II, Tony Blair ja George Bush juunior ülevalt alla langevate roheliste sümbolite taustal, mis on jällegi «Matrixist» näpatud. Kolmikul on seljas punased kleidid – seegi on tsitaat Wachowskite filmist. Peale selle on neil veel rohelised jalad, soomuselised käed ja terava otsaga sabad.
David Icke usub et meie planeedi on orjastanud reptiilid. Ja mitte lihtsalt reptiilid, vaid tulnukatest reptiloidid-libahundid, kes on võimelised inimkuju võtma. Valdav enamus meist seda loomulikult ei tea, sest meie ajud on jälkide tulnukate poolt uimastatud.
Nende soontes voolab iidsete reptiloidide veri
Ma ei hakka Icke’i teooriatest terviklikku ülevaadet andma. Märgin vaid, et kui tema juttu uskuda, siis on meie poolt tajutav reaalsus vaid holograafiline (mida iganes see ka ei tähenda) pilt, mida reptiloidid transleerivad Kuult ja mingil põhjusel ka Saturnilt meie aju vasakusse poolkerasse. Elukad saabusid Maale sadu tuhandeid aastaid tagasi Draakoni tähtkujust ja samal ajal teisest dimensioonist, «alumisest astraalist», et hankida «monoatomaarset kulda», mille olemasolu ametlik teadus eitab.
Kui reptiloid võtab sisse monoatomaarset kulda, siis tema närvireaktsioonide kiirus kasvab kümme tuhat korda, pärast mida suudab tulnukas liikuda teistesse dimensioonidesse või võtta inimkuju.
Homo sapienseid kasutavad võõrplaneetlastest kaabakad nagu toitu: nad sõna otseses mõttes toituvad meie kirgedest. Just sellepärast tahabki meid valitsev reptiilidest koosnev Baabüloni Vennaskond (või illuminaadid või «uus maailmakord») tahab inimesi kiibistada ja kehtestada globaalse fašismi. Vennaskond seisab ÜRO, IMFi, Rooma Klubi, Luure Keskagentuuri, Mossadi, Interneti, massiteabevahendite ja (millegipärast) Londoni Majanduskooli taga.
Reptiloidide veri voolas ja voolab 43 USA presidendi, Egiptuse vaaraode Briti kuningliku perekonna liikmete soontes; kuninganna-ema kohta väitis Icke kunagi, et too olevat «kohutavalt reptiilne». Veel usub Icke reinkarnatsiooni, paralleelmaailmu ja reptiloidse eliidi massipedofiiliat – tema vaated on pehmelt öeldes eklektilised.
Seda kõike võib muidugi pidada endise jalgpalluri, telesaatejuhi ja new-age’i ideedest huvituva roheliste partei aktivisti veidruseks. Ta kuulutas ennast 1991. aastal Jumala Pojaks (Godhead), sai sellega kogu Suurbritannia naerualuseks ning ajab kangekaelselt oma joru.
Teda ei häiri see, et tema prohvetlikud ennustused järgemööda ei täitu. Nii näiteks ennustas ta maailmalõppu juba 1997. aastaks.
Aga miks ei võiks niisugune veidrik esineda Tondiraba jäähallis? Sest siin on üks väga tõsine «aga». Lisaks kõigele muule esitab «legendaarne vandenõuteoreetik» oma jutlustes ka antisemiitlikke seisukohti. Ise ta küll eitab igasugust antisemitismi, kuid faktid räägivad muud.
Reptiloidsete tarkade protokollid
Icke’i antisemitismist on palju kirjutatud. Teda peavad antisemiidiks nii juudiorganisatsioonid kui neonatsid. Kanada võimud pidasid Icke’i 2000. aastal pärast Kanada juudikongressi kaebust kinni ning tookord jäid mõned tema loengud ära.
Tsitaat ühelt neonatside veebilehelt: «1990. aastate alguses käisid paljud neonatsid Icke’i loengutel ashkenazi juutide globaalsest domineerimisest. Icke’i populaarsuse kasvades toimus muutus. Juutidest said «sionistid»… Pärastpoole muutusid inimkonna peamiseks probleemiks juutide asemel reptiilid.. Alguses avas Icke mu silmad juutide ja nende intriigide koha pealt, mille eest ma olen talle igavesti tänulik. Lugege tema raamatuid, kuid pidage meeles, et ta oleks võinud saada suureks ja võimsaks sionismi vastaseks, kuid valis teise, vähem sõidetud tee.»
1990. aastatel keeldus Icke’i tollane kirjastaja avaldamast kaht tema raamatut, sest esiteks nende autor esiteks eitas holokausti toimumist. Teiseks aga teatas lugejale, et «Siioni tarkade protokollid» (tuntud antisemiitlik võltsing, kirjutatud justkui nendesamade «tarkade» poolt, kes tahavad maailma valitseda»), pole üldse võltsing, vaid oluline ajaloodokument, mis kajastab reaalset maailmavallutamise plaani. «On selge, et «Protokollid» on kirjutanud kas imetlusväärse ettenägemisvõimega prohvet või keegi, kes teadis Vennaskonna plaane 20. sajandiks,» kirjutas Icke.
Icke’i teoste paralleelid «Siioni tarkade protokollidega» on ilmsed. Lihtsalt antisemitismi-süüdistuste vältimiseks on sõna «juut» asendatud sõnaga «reptiil». Tõe huvides tuleb mainida, et Icke on ise seda korduvalt eitanud, süüdistades kõiges reptiile, kes tahavad teda antisemiidina näidata. Praegu ta peaaegu et isegi tunnistab, et «Protokollid» on osaliselt võltsing.
Siin aga pole tema kombe kohaselt miski tegelikult nii, nagu paistab. «Protokollid» räägivad Icke’i sõnul Baabüloni Vennaskonnast, aga mitte ülemaailmsest juutlusest. Lihtsalt see kohutav vennaskond kasutavat juute oma huvides ära.
Icke’i tsitaat Rothschildide perekonna kohta, kes tema arvates on maavälist päritolu: «Rothschildide tõelised suhted juutidega ja üldse inimestega. Need inimesed ei ole juudid, nende soontes voolab mitteinimlik veri reptiilide DNAga; nad peidavad ennast juutide taha, kasutades neid kattevarjuna». See tähendab siis, et «lihtsad» juudid on ka justkui reptiilide ohvrid. Aga kui räägitakse eliidist, siis erinevused kaovad: «Ma usun kogu südamest, et väikesearvuline juutide klikk, kes põlgab juudi rahvast tervikuna, tegi koostööd mittejuutidega, et organiseerida I maailmasõda, Vene revolutsioon ja II maailmasõda.. Nad finantseerisid Hitleri võimuletulekut 1933. aastal ja pakkusid talle relvastumiseks raha,» kirjutab Icke.
Nende juutideks maskeerunud reptiilide armastus Hitleri vastu on täiesti mõistetav: kui uskuda Icke’i, siis oli Hitler oma vere poolest Rothschild (tema ema olevat väidetavalt rasestunud ühe Rothschildi majas teenijana töötades), ehk siis reptiil.
«Meie anname vaid ruume rendile»
Mida me siis Icke’i kohta teame? Esiteks sonimine reptiilidest, mis ärgitab vägisi meelekohal nimetissõrme keerutama. Teiseks ilmselgelt antisemiitliku aluspõhjaga teooria, mis võib õhutada rahvastevahelist vaenu. Vaat selline mõttehiiglane saabub esinema Tallinna, Tondiraba jäähalli.
Eeltoodust piisab selleks, et ajakirjandusel tekiksid küsimused inimestele, kes on seotud David Icke’i siiasõiduga. Sellele lisandub aga veel üks pikantne detail. Nimelt kuulub Tondiraba jäähall Tallinna linnale. Ehk siis, David Icke hakkab oma antisemiitlikke teooriaid jutlustama munitsipaalruumides. Linnavõimud aga ei tea sellest väidetavalt midagi. Kultuuriküsimustega tegelev abilinnapea Mihhail Kõlvart vastas meie portaali küsimusele: «Ausalt öeldes ei tea ma sellest midagi. «Tondiraba» on linnaasutus, aga linnaasutusi on palju. Igal koolil on oma spordisaal, mida ta välja üürib ja mitte keegi neist ei kooskõlasta oma majandustegevust linnavalitsusega. See on meile muidugi signaal: asutuste juhid peavad ikkagi jälgima, kellele nad üritusteks ruume rendivad.»
Tallinna spordi- ja noorsooameti juhataja Rein Ilves, kelle alluvuses Tondiraba jäähall tegutseb, jäi napisõnaliseks ning soovitas küsimused adresseerida jäähalli juhtkonnale. Jäähalli juhataja Jelena Glebova piirdus alljärgneva vastusega: «Tondiraba jäähall ei organiseeri üritusi, vaid kõigest annab ruume rendile. Kui teil on küsimusi, esitage need ürituse korraldajale, härra Mart Nigulile kirjastusest Matrix.»
Icke pole kuldmünt, et kõigile meeldiks
See on muidugi kena seletus: meie anname ruumid rendile, meil on ükskõik, kes ja mida seal tegema hakkab. Juriidiliselt on ju kõik korrektne: Icke’i Eestisse saabumist pole keegi ära keelanud, tema raamatuid samuti mitte. Neid annab välja kirjastus Matrix ja neid müüakse nii raamatupoodides kui supermarketites.
Aga on ju ka asja eetiline külg. Kas linna asutus ikka peab, olgugi et raha eest, andma ruume totaalse reptiloidsuse ja (olgugi , et maskeeritud) antisemitismi jutlustajale?
Mis saab siis, kui järgmisena tahab Tondiraba jäähallis esineda näiteks mõni kuulus neonats loenguga «Kuidas tõelised aarialased võiksid saada ainsaks rassiks maakeral»? Kas Jelena Glebova võtab ka sellise esineja avasüli vastu? Ei midagi isiklikku, lihtsalt äri? Selline lähenemine oleks arusaadav, kui jutt oleks erafirmast, aga kordame veelkord, Tondiraba jäähall on linnaasutus. Reklaamida Icke’i esinemist linnaasutuse veebilehel?
Umbes samasuguse vastuse andis portaalile ka Monika Kuzmina agentuurist MediaMarketing Est: «Meil paluti edastada info ajakirjanikele. Kahjuks ma ei ole praegu Eestis ja ei saa üritusest osa võtta, aga kui saaksin, siis loomulikult nõustuksin pärast loengut seda kommenteerima.»
Ühtlasi edastas Kuzmina meie päringu kirjastusele Matrix, mille esindaja vastas muuhulgas: «Muidugi, Icke’i teooriates on palju sellist, mis võib mitte mahtuda argimõtlemise ja tavateaduse raamidesse. Tema vaadetes on nüansse, mis võivad paljudele mitte sobida või mitte meeldida ja mis ei lange kokku üldise vaatepunktiga. Maailmas, kus on sõnavabadus, on täiesti loomulik, et kellegi arvamus kõigile ei meeldi. Paljudele tunduvad Icke’i teooriad fantastilistena, kuid tema loenguid kuulatakse kogu maailmas, et natukene avardada oma maailmamõistmise piire. Tasub meenutada sedagi, et Icke on esitanud mitu vandenõuteooriat, mis on kinnitust leidnud. Näiteks selle kohta, kes rahastab erinevaid sõdu. Eelmisel aastal lahvatas Briti ajakirjanduses pedofiiliaskandaal, millega olid seotud sajad poliitika- ja ühiskonnaelu tegelased – sellest rääkis Icke juba 20 aastat tagasi.»
Siin ei saa jätta märkimata, et organiseeritud kuritegevusega seotud vandenõuteooriad, olgu siis tegu relvakaubanduse või pedofiiliaga, leiavad suure tõenäosusega varem või hiljem kinnitust. Kuid see ei tähenda, et kõiges on süüdi reptiilidest tulnukad, kes teesklevad juudi pankureid. Mis puudutab «juudi vandenõu», siis korraldajad ei eitagi, et Icke seda usub.
«See teema moodustab vaid väikese osa Icke’i uurimustest (???!!! – N. K.). Muuseas, sellest vandenõust on kirjutanud ka ajaleht Postimees – 1919. aastal.»
Edasi järgneb tsitaat «Vene bolševismi juhib ülemaailmne juutide salaühing» ligi sajanditagusest Postimehe aastalõpulehest.
Sõnavabadus versus riiklik julgeolek
Mida selle kohta öelda? Jah, 1919. aastal kirjutasid ajalehed mõnikord jama ning antisemitism oli kahe maailmasõja vahel kahjuks laialt levinud. See oli üks faktor, mis aitas Hitleril võimule tulla ja üritada «juudiküsimust lõplikult lahendada». Aga kuidas õigustab 1919. aasta ajaleheartikkel antisemiitlikke teooriaid 2016. aastal? Tõenäoliselt oleks võinud tollal heroiini köharohuna reklaamida – see ei tähenda, et see ka täna sobiks.
Eesti juudi kogukonna esimees Alla Jakobson on toimuva pärast mures. «See, et aeg-ajalt esinevad erineva sallimatuse astmega isikud, on kahetsusväärne. Nüüd - «reptiloidide vastu võitleja» Icke. Inimesel, kes tõsiselt arvab, et reptiilid suudavad muteeruda kõrgemateks imetajateks ning et ammu paljastatud võltsing «Siioni tarkade protokollid» on ajaloodokument, on probleeme keskkooli bioloogia- ja ajalookursusega. Loomulikult võib igaüks meist avaldada oma kõige jampslikumaid ideid, aga miks on vaja pakkuda tribüüni ebatervete sensatsioonide ja rassistlike eelarvamuste üleskütjatele, on raske öelda. Millest juhindus Tondiraba jäähalli juhtkond, pakkudes linna suurimat pinda nii skandaalsele isikule nagu Icke, tuleks küsida nende käest. Kahju, väga kahju…» lausus Jakobson.
Ja lõpuks, kuigi «Siioni tarkade protokollid» ei ole Eestis ametlikult keelatud, hävitati selle tiraaž 20 aastat tagasi kohtuotsuse alusel, millega tunnistati raamat vaenu õhutavaks.
Rus.postimees.ee küsis kommentaari ka kaitsepolitseilt. Kapo pressiesindaja Agnes Suurmets-Ots vastas: «See on sõnavabaduse küsimus. Kapo tegeleb riikliku julgeoleku probleemide ärahoidmise ja lahendamisega.»


description: Tallinna Raekoja platsile tuuakse eeloleval neljapäeval jõulukuusk Raplamaalt.

title: Jõulukuusk jõuab neljapäeval Tallinna

maintext:
«Pealinna esinduslikuma jõulupuu valik ei olnud tänavu lihtne ülesanne,» kinnitas Tallinna Kesklinna vanem Alar Nääme. «Ma ei usu küll, et ilusad kuused oleksid Eestimaal otsa lõppenud, aga meile sobivas kauguses, mõõtmetes ja hea ligipääsetavusega jõulupuud ei õnnestunud tükk aega leida,» ütles Nääme.
Ta lisas, et lõpuks leiti selline Raplamaalt Käru vallast Jõekülast. Seal kasvas mitte eriti kõrge, kuid igati kaunis kuusk Liivapõllu talu maal. Raekoja platsil aegade jooksul nähtud rekordkõrgusele jääb see puu küll 6-7 meetrit alla, kuid selle puudujäägi korvab kohev ja tihe võra. Taluperemees Jaan Hansalu pakkus sama kuuske pealinna esindusjõulupuuks juba mullu, kuid siis leiti sobiv kuusk lähemalt.
Kesklinna valitsus korraldab jõulukuuse langetamise ja Tallinna toomise neljapäeval, 10. novembril. Juba kell 8 hommikul alustatakse Käru mail töödega, Raekoja platsile loodetakse kuusega jõuda pärastlõunaks. Nädalaga peab jõulupuu saama ehitud ja tuled süttivad sel koos jõuluturu avamisega 18. novembril.


description: Täna hommikul kella 8.30 paiku juhtus Tallinnas Mustamäe tee ja Kadaka tee ristmikul liiklusõnnetus, kus põrkasid kokku sõiduautod Volkswagen ja Audi.

title: Fotod ja video: liiklusõnnetus Mustamäe teel

maintext:
Esialgsetel andmetel sooritas Volkswageni juht Kadaka teel kolmandalt sõidurajalt vasakpööret Mustamäe teele, kui tema taga liikunud Audi juht otsustas teha üle pideva joone möödasõidu. Volkswageni juht märkas liiklusrikkumist ja otsustas omakohtu kasuks, tehes rooliga tahtlikult vasakule poole äkilise manöövri, mis põhjustas kokkupõrke.
Inimesed õnnetuses vigastada ei saanud. Liiklus oli Kristiine suunal mõnda aega häiritud.


description: Talvised ilmastikuolud on muutnud kõnniteed linnas kohati väga libedaks. Mupo palub kõigil kinnistuomanikel täie tõsidusega suhtuda nii koristustöödesse kui libedustõrjesse.

title: Mupo hoiatab: kõnniteed on kohati äärmiselt libedad

maintext:
Algaval nädalal keskendab mupo nendele probleemidele erilist tähelepanu. Vastavalt Tallinna linna heakorra eeskirjale on kinnistu ja ehitise omanik kohustatud tegema heakorratöid kinnistuga või ehitisega külgneval puhastusalal (puhastusala on kõnnitee, mis asub teega külgneva kinnistu ja sõidutee vahel).
Libeduse tõrjeks tuleb kasutatada puistematerjali, mille tera läbimõõt on 2-6 mm.
Keelatud on kasutada tuhka või kloriide Munitsipaalpolitsei palub eriti keerulistest ning koristama jäetud kohtadest teada anda korrapidajale telefonil 14410.


description: Isadepäeval, 13. novembril toimub Lennusadamas suur arheoloogiafestival, kus tehakse põnev ja müstiline arheoloogiateadus kõigile puust ja punaseks.

title: Isadepäev toob Lennusadamasse suure arheoloogiafestivali

maintext:
Suurel arheoloogiafestivalil on võimalik oma silmaga vaadata Eesti tipparheoloogide tööd, kes tutvustavad huvilistele muinasteaduse põnevat maailma. Kuidas asjad maa sisse satuvad? Kes ja mille abil need sealt üles leiavad? Kuidas teha kindlaks esemete vanus ja päritolu? Milliseid põnevaid lugusid need meile hiljem räägivad? Kuidas sünnib sellest uus teadmine meie minevikust?
Samuti saab igaüks ka ise kehastuda väikeseks teadlaseks, kes hakkab otsima maa seest sinna mattunud aardeid ja analüüsima leitud esemeid.
Kogutud teadmisi saab kinnitada avatud viikingite näitusel, mis tugineb samuti arheoloogide poolt maa seest leitud esemetele ning nende tõlgendustele tollasest ühiskonnast. Üheskoos saadakse teada, kes viikingid päriselt olid ning mida räägivad nende kohta leitud esemed.
Lisaks arheoloogia töötubadele saab Lennusadamas kuulata ja vaadata viikingite saagasid, lahendada ruunikirja mõistatusi, tutvuda viikingiaegsete käsitööoskustega, meisterdada omale isikliku viikingi kiivri ja palju muud põnevat.
Muuseum on avatud kella 10-18, arheoloogiafestivali programm kestab kella 11-17. Sissepääs muuseumipiletiga.


description: Seoses veeavariiga Telliskivi 56  juures, suletakse täna, 16. novembril alates kella 18 liiklusele Telliskivi tänava lõik Heina tänava ja raudtee vahel.

title: Telliskivi tänav suletakse veeavarii tõttu

maintext: AS Tallinna Vesi palub jälgida ajutisi liikluskorraldusvahendeid ning liikluskorraldaja märguandeid. Tegemist on võrdlemisi ulatusliku alaga, mistõttu häirivad tööd liiklust piirkonnas täna ja ka homme. Tavapärane liikluskorraldus taastatakse esimesel võimalusel.


description: Haabersti linnaosavalitsus pöördub elanike poole palvega eemaldada korruselamute juurde kuuluvatest parklatest kasutusest väljas olevad autod.

title: Linnaosavalitsus palub kasutuseta autod parklatest ära viia

maintext:
Linnaosavanem Marek Jürgensoni sõnul võib Õismäel ringi liikudes näha elamute naabruses autosid, mille hüljatud välimus, tühjenenud rehvid ja tolmunud esiklaasid, annavad tunnistust, et sõidukit pole juba ammu kasutatud. «Nende hulgas on nii lagunenud romusid, kui veel ressurssi omavaid masinaid, mida omanikud aga ei näi hetkel vajavat. Tarbetult seisvad sõidukid võtavad hoovialal hinnalist ruumi ja seetõttu tuleb õhtul oma autole kohta otsivatel elanikel parkida majast eemale, selle asemel, et kasutada kodule lähedale jäävat parklat. Meelitades ligi vandaale, suurendavad mahajäetud autod piirkonna kriminogeensusriski, ka ei kaunista need linnapilti,» selgitas Jürgenson hüljatud autodega kaasnevaid probleeme.
Haabersti linnaosavanem koputab kasutusest väljas olevate masinate omanike südametunnistusele ning soovitab vabastada elumajade vahelised alad tarbetult seisvatest sõidukitest, et igapäevaselt autot vajavad elanikud saaksid potentsiaalseid parkimiskohti eesmärgipäraselt kasutada. «Kui auto peab pikemalt seisma, kas siis peremehe eemalviibimise või haiguse tõttu, võiks sellele leida alalise koha mujal,» arvas Jürgenson.
Ühtlasi segavad pikaks ajaks pargitud autod talvel lumekoristust.


description: Rae valda ja Tallinna linna ühendava valgustatud 0,6 kilomeetri pikkuse ja 3 meetri laiuse Vana-Tartu maantee kergliiklustee ehitustööd on lõpetatud.

title: Vana-Tartu maantee kergliiklustee ehitus on lõpetatud

maintext:
«Linnapiirkondade jätkusuutliku arengu meetme raames on valminud rajatud kergliiklustee loob võimaluse kergliiklejate ohutumaks liiklemiseks Peetri, Järveküla, Mõigu, Ülemiste ja Juhkentali asumite vahel ning parandab oluliselt Rae valla elanike juurdepääsu Tallinna kergliiklusteede võrgustikule,» ütles Tallinna abilinnapea Kalle Klandorf. «Uus kergliikluste valmis Rae valla ja Tallinna linna koostööprojektina, kus vald projekteeris ja linn ehitas välja Vana-Tartu maantee kergliiklustee lõigus Tartu mnt kuni Tallinna linna piir.»
Vana-Tartu maantee kergliiklustee rajamise projekti koostas Reaalprojekt OÜ. Ehitustööde teostaja oli Viaston Infra OÜ ning ehitustööde lepinguline maksumus oli 193 000 eurot. Projekti rahastati Euroopa Regionaalarengu Fondist ning Tallinna linna ja Rae valla eelarvest.


description: Haabersti linnaosavalitsus tulevikus enam jõuludeks kuuske ei too, sest linnaosa jõulupuu kasvab Nurmenuku keskuse platsil.

title: Haabersti jõulukuusk kasvab Nurmenuku keskuses

maintext:
Aasta tagasi 20. novembril istutati Nurmenuku keskuse platsil asuvale haljasalale 5,3 meetri kõrgune kuusk. Kuusk läks hästi kasvama ja praegu on ta juba ligi kuue meetri kõrgune.
Kui seni on Haabersti linnaosavalitsus igal aastal lasknud jõuludeks paigaldada ja ehtida kuuse, siis tulevikus ei ole enam elujõulist puud vaja metsas maha võtta. Kui istutatud kuusk sirgub pikemaks, saab selle jõuluehetega kaunistada.
Linnaosa vanema Marek Jürgensoni sõnul on tegemist rohelise mõtteviisiga. «Tallinn taotleb teatavasti 2018. aastaks Euroopa rohelise pealinna tiitlit. See on meie konkreetne panus tiitli saamiseks,» lausus Jürgenson.
Selle raha, mis oleks kulunud metsast toodud kuuse toomiseks metsast ja selle paigaldamiseks ning ehtimiseks, kulutab linnaosa valitsus uute pinkide paigaldamiseks Nurmenuku keskuse platsile ja Õismäe tiigi äärde.


description: Tallinna Lennusadama juurde rajatava kogehalli valmimise tähtaeg lükkub edasi, kuid hall valmib veel sel aastal.

title: Meremuuseumi kogehall valmib veel sel aastal

maintext:
Kogehall pidi valmima 11. novembriks, kuid asjad venisid, ütles kolmapäeval meremuuseumi direktor Urmas Dresen. «Ootasime selle aasta märtsist alates ehitusluba. Nüüd on see juba mõnda aega käes, halli struktuur püsti, katus peal, koge on sisse tõstetud ja tänase seisuga hakati seinu ümber panema,» rääkis Dresen. «Selle kuu lõpus annab ehitaja halli üle ja tänavu saame halli valmis.»
Dreseni sõnul on koge juba hallis, sest seda sai tõsta vaid ilma katuseta hoonesse. Samuti on hallis taastamisele minev ajalooline jahtlaev Vanemuine. «Kui hiljem neid aluseid sealt kätte tahame saada, siis tuleb osa katusest demonteerida, aga see on tehtav,» sõnas Dresen.
Kogehalli rajamine läheb maksma kokku 180 000 eurot. Halli ehitavad ehitusfirmad KRTL ja EBC Ehitus, kes võitsid ühiselt ehitus- ja projekteerimishanke. Kogehall ehitatakse Lennusadama hoone ja Patarei merekindluse hoonekompleksi vahele.
Meremuuseum paigutas kogehalli Tallinnast Tivoli ehitusplatsilt välja kaevatud 700-aastase kogevraki, samuti hakatakse hallis taastama jahtlaeva Vanemuine. Dreseni sõnul on Vanemuise taastamise alustamine otseses sõltuvuses kogehalli valmimisest.


description: Tallinna järgmise aasta eelarve on investeeringute kasvu tõttu tänavusest 50 miljoni euro võrra suurem.

title: Tallinna eelarve kasvab 50 miljoni euro võrra

maintext:
«Kogu trammipark saab uueks ning ostame uusi keskkonnasõbralikke hübriidbusse. Kavandame mitmete koolide ja lasteaedade remonti, viis miljonit eurot on ette nähtud majadevaheliste teede remondiks ning 770 000 eurot anname lauluväljaku investeeringuteks,» rääkis Tallinna tegevlinnapea Taavi Aas linnavalitsuse ajalehele Pealinn.
«Investeerime kõvasti rohkem, kui seda on tavaliselt tehtud. Meil on käsil mitmed väga suured teeprojektid – Haabersti ristmik, Reidi tee, Gonsiori tänav jne. Väga suur osa investeeringutest läheb ka ühistransporti, kavas on uute busside, hübriidbusside ostmine, uueneb kogu Tallinna trammipark, remondime kõik trammid. Lisaks sellele rajame trammiteed lennuväljale ja uue Kopli trammidepoo,» lisas Aas.
Raha saavad ka koolid ja lasteaiad. «Kavandame mitmete koolide ja lasteaedade remonti. Lasteaiakohtade probleem Tallinnas tervikuna on lõppemas. Uued lasteaiad tulevad kohtadesse, kus kohti jäi vajaka, et ka seal oleks kõik hästi. Järgmisel aastal valmib ka Õpetajate maja, kuhu õpetajad saavad soodsad eluasemed,» rääkis tegevlinnapea.
Linn korrastab tuleval aastal parke ja annab raha kirikutele. Ehitatakse ümber Tammsaare park ja korrastatakse Löwenruh’ parki, mida rekonstrueeritakse ka järgmisel aastal. Lisaks toetab linn Mustamäe kiriku rajamist, Kaasani kirikut, Nõmme Rahu kirikut ja Kaarli kirikut.
Suur osa eelarvest kulub järgmisel aastal teede ehituseks ja remondiks. «Kindlasti läheb edasi peatänava projekt, mis muudab tervet linnasüdant. Peatänavaga on omakorda seotud Reidi tee. Ühelt poolt pakub Reidi tee autoliikluse tarvis alternatiivi praegusele võimalusele sõita läbi Pärnu maantee, teisalt on Reidi tee suur rannapromenaadi projekt. Teeosa on selles projektis väiksem kui see, mis luuakse autovabaks liikumiseks. Rajatakse kergliiklustee, jalakäijate tee, rannapromenaad, mänguväljakud – ja see kõik on ka omakorda seotud peatänavaga. See loob võimaluse, et kesklinnas oleks rohkem jalakäijaid. Järgmise aasta eelarves on sees ka viis kergliiklusteed, mille abil soovime siduda linnaäärseid alasid omavahel. Lisaks on viis miljonit eurot ette nähtud majadevaheliste teede remondiks, rajame ka terve hulga uusi kõnniteesid ja kvartalisiseseid tänavaid,» rääkis Aas.
Spordirajatistest saab kõigepealt valmis Kalevi spordihall, teine väga suur spordiobjekt on Põhja-Tallinna spordikeskus. Lasnamäel valmib üks staadion, mida ehitatakse koos erafirmaga, ning Mustamäel ujulakompleks koos palliväljakuga. Viide linnaossa ehitatakse ekstreemspordiväljakud.
«Kavas on ka Linnateatri Hobuveski ja Mustpeade maja restaureerimine, 770 000 eurot anname lauluväljaku investeeringuteks. Kristiines alustame Kullo huvikeskus juurde suure saali ehitamist, linnaosa inimesed on läbi aastate tahtnud oma kultuurikeskust. Mustamäel alustame Kaja kultuurikeskuse kordategemist, nõmmekad aga saavad endale Nõmme maja – mitte ainult esindushoone, vaid koha, kus hakkab olema palju huvitegevust ja muud,» ütles Aas.
Lisaks saavad uue kodu jääkarud, kui loomaaias valmib polaarium.


description: Haven Kakumäe OÜ on ümber vaatamas kogu Kakumäe sadama-ala kontseptsiooni ning teeb ettevalmistusi uue detailplaneeringu algatamiseks, mis võimaldaks hakata tulevikus korraldama rahvusvahelisi purjespordivõistlusi.

title: Kakumäe sadama arendajad soovivad uue detailplaneeringu algatamist

maintext:
Ettevõte on varem öelnud, et nende plaan on rajada Kakumäele oluline merendus- ja vabaajakeskus, mis hakkab kodusadamaks olema umbes 250 jahile. Lisaks on firma andnud lubaduse alustada kehalise kasvatuse võimaluste mitmekesistamiseks purjetamise algõpet Haabersti linnaosa koolide õpilastele.
Samas on ettevõttel nüüdseks tekkinud suuremad ja kaugeleulatuvamad plaanid. «Kui rääkida suurematest plaanidest, siis soovime hakata korraldama rahvusvahelisi olümpiaklasside- ja avamereregatte. Praegune peamine siht on taotleda ORC avamerepurjetamise maailmameistrivõistluste korraldamise õigust 2020. aastal,» kirjutas Haven Kakumäe juhatuse liige Neeme Kaarma linnaplaneerimise ametile.
Seetõttu vaatab arendajafirma ümber kogu sadama kontseptsiooni ning soovib alustada ka uut detailplaneeringut, kuna selle lahendus erineb kehtiva detailplaneeringu lahendusest tõenäoliselt oluliselt. Näiteks ei luba praegune planeering ehitada ellingut ehk laevaehitusrajatist kõige optimaalsemale asukohale kinnistu kaguosas. Seetõttu soovitakse hoone asukoht viia Lesta tänava kaguossa.
Sellest lähtuvalt teeb Kaarma ettepaneku tühistada osaliselt Kakumäe jahisadama ja lähiümbruse detailplaneering, mis annaks neile võimaluse taotleda ehitusluba ellingu ehitamiseks ajutise hoonena. Sel juhul on võimalik detailplaneeringu koostamiseks ning sellele järgnevateks projekteerimistöödeks kuluva aja jooksul sadam juba sisse töötada, põhjendas Kaarma.
Haven Kakumäe OÜ pani Kakumäe jahisadamale nurgakivi tänavu oktoobri lõpus pärast seda, kui Tallinna linnavalitsus oli neljakuulise ehituskeelu järel neile taas ehitusloa andnud. Linna sõnul tuvastasid nad hulgaliselt arendajafirma tegevusi, mida kehtestatud detailplaneering ja väljastatud ehitusluba ette ei näinud.
Haven Kakumäe kavatseb Kakumäe poolsaarel asuva Kakumäe Sadama ja selle ümbruse väljaarendamisse investeerida ligikaudu sada miljonit eurot. Esimeses etapis rajatakse uus juurdepääsutee ning rahvusvahelistele nõuetele vastav sadam, järgmises etapis aga sadamahoone nii jahtklubi, laste purjekooli, toitlustuskohtade kui ka teiste vaba aja veetmise võimaluste jaoks.


description: Tallinna linn ostis kiiruisutaja Ants Antsoni olümpiamedali ühe erakollektsionääri käest linnale ning reedel on kõigil huvilistel võimalik seda näha.

title: Reedel saab näha Ants Antsoni olümpiakulda

maintext:
«11. novembril on Eesti spordilegendi Ants Antsoni sünnipäev. Sel reedel, Antsoni sünnipäeval, paneme tema kuldmedali välja Tondiraba jäähallis. Lisaks olümpiamedalile me saime hoiule ja saame reedel eksponeerida ka Antsoni Euroopa meistrivõistluste kuldmedalit ja Oscar Mathiseni auhinda,» rääkis abilinnapea Mihhail Kõlvart.
Mullu meie seast lahkunud Antsoni medalite väljapanek avatakse Tondiraba jäähallis reedel, 11. novembril kell 11.


description: Tallinna reisisadama D-terminal evakueeriti neljapäeval õhtul kella 21 paiku imeliku lõhna tõttu. Lisaks kurtsid inimesed kipitust kurgus ja silmades. Üks inimene toimetati haiglasse. Kui alguses kahtlustati keemiareostust, siis hiljem jäigi ärrituse põhjus selgusetuks.

title: D-terminal evakueeriti imeliku lõhna tõttu, kahtlustati keemireostust

maintext:
Imelikust lõhnast reisiterminalis teavitati häirekeskust kell 21.16. Väljakutsele reageerisid päästjad Kesklinna ja Lilleküla komandodest.
«Päästetöötajad ei suutnud tuvastada, mis seal täpsemalt on. Aga neil endil tekkisid samad sümptomid: kipitus kurgus ja silmades,» ütles Põhja päästekeskuse valvepressiesindaja vahetult pärast reisiterminali evakueerimist Postimehele.
Päästjatele tõttas seetõttu appi erikeemia talitus.
Alguses kahtlustati, et tegemist on keemiareostusega. Hiljem käis läbi oletus, et reisiterminali õhku on paiskunud pipragaas, sest just kolmandal korrusel olnud inimesed kurtsid ärritusnähtude üle, mida tekitab enesekaitseks kasutatav aerosool.
Põhja päästekeskuse peaspetsialist Kristjan Otti ütles sündmuskohal kella 23 paiku Postimehele, et nad ei saa seda versiooni kinnitada. «Las keemiaeksperdid teevad oma tööd,» lausus ta ega osanud täpsustada, kaua veel minna võib.
Keemia ja kiirgusohu spetsialistide esimene mõõtmine tulemusi ei andnud. Teisele mõõtmisele mindi teiste mõõteriistadega, ent seegi ei toonud tulemusi ja midagi ohtlikku ei tuvastatud.
Hoonest evakueeriti umbes 120 inimest. Terminal oli lintidega piiratud. Kella 23 paiku ootas umbes 50 inimest veel väljas külma käes, kuid siis toodi juurde teine buss, kuhu nad sooja lasti. Kiirabitöötajad käisid kõigi juures, veendumaks, et nendega on kõik korras.
Bussis soojas olnud inimestest hakkas veel kahel halb. Kaebusi oli kokku 13-l inimesel, üks neist oli Tallinki administraator, kolm päästjad ja üheksa reisijad. Üks eesti keelt kõnelev naisreisija viidi haiglasse tervisekontrolli.
Reisijad ootasid mitu tundi bussides ja aeg-ajalt käisid kiirabi- ja päästetöötajad neid arengutest teavitamas.
Kui muidu oodati kannatlikult, siis üks vanem naisterahvas koeraga väljus ühel hetkel bussist ja tahtis koju minema hakata, ent korrakaitsjad selgitasid pikalt, et turvalisuse huvides ei saa keegi lahkuda.
Südaöö paiku kuulutati ärev olukord lõppenuks. Terminali ümbert eemaldati lindid ja bussid hakkasid liikuma. Kes läks koju ja kes suunati laevale Star, mis väljus pisut pärast südaööd. Otseselt seda, mis oleks võinud ärritust tekitada, ei leitud.
«Midagi seal oli, mis ärritust tekitas, kuid mõõtmiste käigus ei suudetud põhjust leida,» kommenteeris Põhja päästekeskuse peaspetsialist Kristjan Otti sündmuskohal. Ta ei hakanud ka spekuleerima, mis ärritust tekitada võis.
Päästetöötajad arutasid, et midagi pidi seal kindlasti olema, sest ka esmareageerijad tundsid kipitust.
Ruumid ventileeritakse ja kell 6 peaks reisiterminal taas avatama. Enne aga kontrollivad keemia ja kiirgusohu spetsialistid hoone igaks juhuks üle. Kui peaks selguma, et kõik pole siiski korras, siis terminali avamine viibib.
Postimehega vestelnud reisijad ärritust ei tundnud. Reisilaeva Star pardale minekut oodanud Fred ütles, et tema kuulis keemiareostusest laeval, kuid midagi täpsemat ta ei tea. Samuti laeva väljumist oodanud Galina ütles, et kiirabi vaatas ta üle ja kõik on korras. Põhjus, miks inimesed evakueeriti, jäi talle segaseks.
Teises reisiterminalis viibinud inimestel kaebusi ei olnud.
Sündmuskohal oli suur hulk päästeautosid, kiirabibrigaade ja politseinikke. Olukorrast hoolimata võeti laevad vastu.
Tallinki kommunikatsioonijuht ütles Postimehele, et juhtunu tõttu viibis reisilaeva Star autota reisijate maale tulek. Ta lisas, et kõik 875 reisijat läksid laevalt maha autoteki kaudu. Mitte ükski neist ei sisenenud terminali. Ka kell 00.30 sadamasse saabunud Superstari kõigi reisijate mahatulek korraldati koostöös Tallinna sadamaga autoteki kaudu.
Sadamas valitsenud äreva olukorra tõttu hilines kell 22.30 Helsingisse suunduma pidanud Stari väljasõit mitu tundi. Oma osa mängis selles, et oodati ära reisijad, kelle tervist kontrollis kiirabi. Lääne sõnul ootavad nad hommikul päästeametilt infot selle kohta, kas terminalis on ohutu viibida. Kui kõik on korras, toimub pardale minek uuesti terminali kaudu.


description: Tallinna linnavõim ei kiirusta ametist kõrvaldatud linnapealt Edgar Savisaarelt sisse nõudma kahjusummat, mis riigikohtu lahendi järgi tekkis seoses valimisaegse reklaami tellimisega.

title: Tallinn ei kiirusta Savisaarelt valimisreklaami kulu sisse nõudma

maintext:
Riigikohus selgitas Edgar Savisaare munitsipaalreklaamide kaasust analüüsides, et tegemist oli tegelikult valimistele suunatud reklaamidega ning seega üheselt keelatud annetusega - nii jäi jõusse ka erakondade rahastamise järelevalve komisjoni (ERJK) nõue Savisaarele maksta Tallinnale tagasi 116 642 eurot ja 89 senti.
Tallinna abilinnapea Kalle Klandorf tõdes, et riigikohtu lahendid on Eesti Vabariigis lõplikud ja kuuluvad täitmisele. Samas märkis Klandorf, et Tallinn ei ole antud kaasuses kunagi end kannatanuna esitlenud. «Peab otsust vaatama, sageli annab kohtuotsus ka juhised, kuidas tuleb käituda. Senini ju Tallinn pole tunnistanud end kannatanuks või et oleks linnale kahju tekitatud,» rääkis Klandorf Tallinna TV saates «Pealinnatund».
Tema sõnul saab olema huvitav, kuidas nõuda sisse kahju, mida pole väidetavale kannatanule tekitatud. «Need asjad, mis puudutavd Tallinna linna ja Edgar Savisaart, on paljus pretsedente loovad. Täpselt, kuidas neid asju lahendada, ei tea praegu keegi,» lisas abilinnapea.
Riigikohus ei rahuldanud lõppeval nädalal Edgar Savisaare kaebust haldus- ja ringkonnakohtu otsustele, millega jäeti rahuldamata tema kaebus ERJK ettekirjutusele. Riigikohtus toimus vaidlus peamiselt selle üle, kas erakonnaseadus (EKS) võimaldab ERJK-l erakonna liikme tegevust kontrollida ja talle kohustusliku ettekirjutuse teha ning kas ERJK on õigesti vaidlusalused sündmused kvalifitseerinud keelatud annetusena. Riigikohus märkis, et ERJK-l on õigus kontrollida ka erakonna nimekirjas kandideeriva isiku tegevuse vastavust erakonnaseadusele ning teha erakonna nimekirjas kandideerivale isikule kohustuslikke ettekirjutusi.
Keelatud annetus on ka see, kui kohalik omavalitsus ehk juriidiline isik tasub reklaamide eest, mille eesmärgiks oli erakonna liikme reklaamimine avalikus kohas mõjustamaks valijaid, mitte aga avalike huvide edendamine ega avalike ülesannete täitmine. Seeläbi saab erakonna liige juriidiliselt isikult rahaliselt hinnatava hüve. Erakonna liige aga ei tohi juriidiliselt isikult vastu võtta rahaliselt hinnatavat hüve, märkis riigikohus.
EKS-i kohaselt kohustatakse ERJK ettekirjutusega erakonna nimekirjas kandideerinud isikut kandma annetus riigieelarvesse. Riigikohus märkis, et ettekirjutusega pandud kohustus tagastada keelatud annetus selle riigieelarvesse kandmise asemel Tallinna linnale kui annetuse tegijale ei saa rikkuda kaebaja õigusi, kuna see ei halvenda kaebaja olukorda võrreldes kohustusega kanda see riigieelarvesse. Kuigi EKS on küll sõnastatud ebaõnnestunult, võimaldab see säte teha ka erakonna nimekirjas kandideerinud isikule ettekirjutuse annetuse tagastamiseks selle teinud isikule ehk Tallinna linnale.
Riigikohus nõustus kohtute seisukohtade ja põhjendustega, et avalikus ruumis eksponeeritud reklaamide ehk Hiiu staadioni reklaami «Tallinn liigub» ja telekanalis PBK jooksnud reklaamide näol oli tegemist keelatud annetusega. Seega jääb kehtima ERJK ettekirjutus, millega kohustati Edgar Savisaart tagastama Tallinna linnale keelatud annetuse 116 642 eurot ja 89 senti.


description: Täna hommikul anti politseile teada, et Tallinna lennujaamas võib olla midagi kahtlast paigaldatud. Sündmus lahenes kiiresti, sest midagi ohtlikku lennujaama territooriumilt ei leitud.

title: Tallinna lennujaamale tehti taas ähvardus, midagi kahtlast ei leitud

maintext:
Politsei pressiesindaja ütles kella 9.50 ajal Postimehele, et häirekeskus sai kõne kella üheksa ajal. Pressiesindaja selgitas, et tegemist ei olnud klassikalise pommiähvardusega, vaid helistaja teatas, et lennujaama on «midagi» paigaldatud.
Inimesi ei evakueeritud ning kohapeal kontrollisid olukorda päästjad ja pommikoerad. Ka kõik lennud toimusid graafikujärgselt.
Kella 10.08 ajal öeldi politseist, et sündmus on lõppenud ning midagi kahtlast ei leitud. Küll aga kontrollitakse kõiki sündmuse asjaolusid.
See on lühikese aja jooksul juba teine kord, kui helistaja teatab kahtlasest seadeldisest Tallinna lennujaamas. Kaks nädalat tagasi tegi vanglas viibiv ja vene keelt kõnelev mees vangla taksofonilt Tallinna lennujaamale pommiähvarduse. Nagu samal päeval ka selgus, ei olnud lennujaamas mingit pommi.


description: Riigiprokuratuur teatas Tallinna linnavalitsusele, et prokuratuur rahuldas Tallinna linna taotluse  kriminaalmenetluse lõpetamiseks linna ametnike suhtes niinimetatud reklaamiasjas.

title: Kümmekond Tallinna ametnikku pääses valimisreklaami kriminaalmenetlusest

maintext:
Seega oma tööülesandeid täitnud kümnekonna linnaametniku tegevuse suhtes läbi viidud menetluses tuvastati, et ametnike osas kriminaalmenetluse jätkamiseks ei ole alust.
Tallinna linnavalitsus märkis, et kõnealuse menetluse üksikasjad on prokuratuuri poolt kuulutatud asutusesiseseks kasutamiseks ehk ühtegi nime ega menetlusega seonduvat asjaolu ei ole juurdepääsupiirangu tõttu lubatud avalikustada.
Riigiprokuratuur teatas oktoobri alguses, et Tallinna linna eelarvevahendite enda, kolmandate isikute või Keskerakonna kasuks pööramises ja sellele kaasa aitamises kahtlustatavatena on üle kuulatud kümmekond inimest.
Riigiprokuratuur otsustas 2014. aasta juunis alustada erakondade rahastamise järelevalve komisjoni avalduse alusel Tallinna keskerakondlastest linnajuhtide valimisreklaamidega seoses kriminaalmenetlust.
Prokuratuur alustas kriminaalmenetlust karistusseadustiku sätte järgi, mis käsitleb ametiisiku poolt toime pandud omastamist ja lubab süüdimõistmisel määrata rahalise karistuse või kuni viieaastase vangistuse.
Järelevalvekomisjon pöördus prokuratuuri poole pärast seda, kui oli teinud Tallinna linnajuhtidele valimiskulude tagastamiseks ettekirjutuse. Pöördumise ajendasid kohalikel valimistel kandideerinud Tallinna linnapea ja Keskerakonna esimehe Edgar Savisaare, abilinnapea Arvo Sarapuu, Põhja-Tallinna linnaosa vanema Karin Tammemäe ja tema asetäitja Priit Kutseri ning Tallinna ettevõtlusametis töötava Jaanus Mutli valimiste eel avaldatud ja algselt teavituskampaaniaks nimetatud valimisreklaamid, mille kulud maksis kinni Tallinna linn.
Järelevalvekomisjon märkis riigiprokuratuurile esitatud avalduses, et reklaamid ei olnud mõeldud mitte teavitusena kohaliku omavalitsuse eesmärkide täitmiseks, vaid Tallinnas võimul oleva Keskerakonna reklaamikampaaniaks. Reklaamide varjatud eesmärk oli avalduse kohaselt Keskerakonna nimekirjades kandideerinud inimeste ja Keskerakonna huvide korruptiivne realiseerimine, kusjuures avalike vahendite kasutamiseks puudus legitiimne põhjus.
Komisjoni tähelepanu all olid Hiiu staadioni avamise plakat, millel figureerisid Jaanus Mutli, Edgar Savisaar ja Arvo Sarapuu, samuti Priit Kutseri spordikompleksi avamist lubanud plakat ja Karin Tammemäe kepikõnnitreeningute reklaam. Lisaks käsitlevad komisjoni pöördumised kaht videoklippi, kus Savisaar kutsus inimesi valima ja osalema Tallinna Maratoni eelsetel treeningutel.
Hiiu staadioni avamise reklaamidele kulus linnavalitsuse andmetel 11 000, Kutseri reklaamplakatile 1234,8 ja Tammemäe plakatile 268,8 eurot, viimastele summadele lisanduvad plakatite mahavõtmise kulud. Savisaare reklaamklipid, mida esitati erinevates tele- ja raadiokanalites ning mis kutsusid osalema Tallinna Maratoni ettevalmistavatel treeningutel, maksid kokku 100 842,69 eurot. Seda, kui palju maksis telekanalis PBK näidatud venekeelne reklaamklipp, milles Savisaar kutsus inimesi valima, pole kontrollikomisjonile teada.


description: Linnavalitsuse istungile esitatud materjali kohaselt peaks Tihase reoveekollektori remont käesoleva kuu jooksul lõppema.

title: Stroomi ranna kollektor peaks novembri lõpuks korda saama

maintext:
Möödunud aastal avalikustas ETV saade «Pealtnägija», et 2014. aasta oktoobris seisis Tallinna linn silmitsi tõsise hädaolukorraga. 22. oktoobri õhtul teatas AS-i Tallinna Vesi esindaja teatas päästeametile, et Stroomi ranna juures on ligi 30 meetrise läbimõõduga ala kuni ühe meetri ulatuses ära vajunud ning selle põhjus on kriitiline – maa all asuv reoveekollektor võib kohe-kohe kokku langeda.
Niinimetatud Tihase kollektori kaudu voolab nii Kristiine kui Mustamäe reovesi Paljassaare reoveepuhastusjaama. Kollektori kokkuvarisemine oleks jätnud kaks linnaosa ilma kanalisatsioonita. Alguses lubas Tallinna Vesi probleemi kiiresti likvideerida, kuid pinnase vajumine jätkus ning tööde lõpetamine lükkus järjest edasi.
Nüüd, peaaegu kaks aastat hiljem, on Tallinna kommunaalamet tööde lõpetamise suhtes optimistlik.
Novembri esimesel nädalal käib veel betoonivalu. Pärast seda algab kaeviku taastäitmine ning šahtide taastamine. Novembri teisel poolel taastatakse praeguste plaanide järgi parkla
teostatakse lõplik maapinna planeerimine, taastatakse kergliiklustee ning likvideeritakse ajutine kergliiklustee ja sild. Tööde lõpptähtajaks prognoosib AS Tallinna Vesi 2016. aasta novembrikuu lõppu.


description: Eile õhtupoolikul läks Lasnamäel põlema auto, mille kapoti alla oli lennanud ilutulestiku rakett.

title: Kapoti alla lennanud ilutulestiku rakett süütas auto

maintext:
Häirekeskus sai eile kell 17.27 teate, et Lasnamäel Mahtra tänaval on kaubanduskeskuse parklas süttinud põlema sõiduauto. Päästjad tegid kindlaks, et auto kapoti alla oli lennanud ilutulestiku rakett, mis kapoti aluse põlema süütas. Päästjad kustutasid põlengu, teatas Põhja päästekeskuse pressiesindaja.
Päästekeskus nendib, et vaikselt hakkab kätte jõudma ilutulestiku laskmise tippaeg. «Ilutulestiku kasutamisele peab eelnema selle kasutusjuhendi lugemine. Kuidas lasta, kuhu kinnitada, kui kaugel hoonetest või metsast lasta. Kindlasti ei tohi läheduses olla inimesi või lemmikloomi, autosid ja maju,» manitses pressiesindaja.


description: Riigiprokuratuur tahab korruptsioonis kahtlustatava endise Keskerakonna esimehe ja Tallinna linnapea Edgar Savisaare süüasja veel sel kuul kohtusse saata.

title: Prokuratuur loodab Savisaare kriminaalasja novembris kohtusse saata

maintext:
Seda hoolimata Savisaare kaitsja Oliver Nääsi esitatud taotlusest juhtiva riigiprokuröri Steven-Hristo Evestuse taandamiseks Savisaare kriminaalasja menetluse juurest. «Seadusest tulenevalt tuleb see taotlus lahendada viie tööpäeva jooksul,» ütles riigiprokuratuuri pressiesindaja Kristina Kostina. See tähendab, et vastav otsus tehakse alanud nädalal.
Kui prokuratuur peaks otsustama Evestuse taandamise kasuks, siis see ei tohiks Savisaare asja menetlemist venitada. «Mingit viivitust ei peaks tekkima, sest selle asja menetlemisega on tegelenud prokuröride grupp, mis tähendab, et kõiki vajalikke toiminguid tehakse edasi,» lausus Kostina.
«Kui kõik läheb nii, nagu plaanitud, siis peaks see asi novembris kohtusse jõudma,» lisas ta.
Savisaare kaitsja Nääs esitas taotluse Evestuse taandamiseks pärast seda, kui Savisaareni oli jõudnud prokuröride omavaheline kirjavahetus, mis puudutas Nääsi taotlust pikendada kohtueelses menetluses koostatud toimikuga tutvumise tähtaega.
Evestus kirjutas meilivahetuses riigiprokurör Laura Vaigule jt: «Jätame pikendamise rahuldamata, eriti kui E. Savisaar tuuseldab mööda linnavalitsust ja Venemaad.»


description: Munitsipaalpolitsei amet hoiatab sõidukiomanikke ohtliku katuse all parkimise eest – viimase paari päevaga on mitu autot saanud Tallinna linnas räästalt alla kukkunud lumekamaka või jääpurika tõttu kannatada.

title: Galerii: katustelt pudenevad jääpurikad lõhuvad Tallinnas sõiduautosid

maintext:
Ainuüksi viimase paari päeva jooksul on mupo saanud neli väljakutset, kus autod on oluliselt kannatada saanud. Ühel juhtumil, Mustamäel oli auto pargitud selleks mitte ette nähtud kohta, nii et karistus valesti parkimise eest läks juhile seekord kalliks maksma.
Kinnistuomanikele ja korteriühistutele paneb mupo südamele, et nad tegeleksid täie vastutustundega katuste koristustöödega. Vahelduvad päevased plusskraadid ja öised miinuskraadid soodustavad jääpurikate ja -kamakate teket, mis on alla kukkudes eluohtlikud möödujatele.
Kinnistu omanike vastutada on, et majakatused ja kõnniteed oleksid koristatud ega põhjustaks liiklejatele turva- ja terviseriske. Kinnistuomaniku lohakuse tõttu kannatada saanul on õigus kahju korvamist välja nõuda kinnistu valdajalt.


description: Keskerakonna vastne esimees Jüri Ratas olevat eile kohtunud Tallinna abilinnapeadega, kuid mingeid muudatusi polevat Tallinna juhtimises lähiajal oodata.

title: Tallinna abilinnapea: Keskerakond oli Edgari pantvang

maintext:
«Tallinna linn töötab edasi samamoodi, nagu ta seda siiani on teinud. Linnavalitsus ei planeeri mingeid muudatusi. Muudatused võivad tulla 2017. aasta sügisel, veidi enne Oktoobrirevolutsiooni sajandat aastapäeva, kui tulevad järgmised kohalikud valimised,» ütles abilinnapea Kalle Klandorf.
Tema kolleeg ja parteikaaslane Arvo Sarapuu lisas, et erakonna eelmisel esimehel Edgar Savisaarel oli kombeks hirmutada, et Keskerakonna valitsusse pääsemise hinnaks võib olla loobumine võimust Tallinnas. « Seda tuleb küll tunnistada, et Keskerakond oli Edgari pantvang. Loodame, et see olukord on nüüd äsjaste sündmuste valguses lõppenud. Erakonna uus esimees ütles meile kindlalt, et Tallinn ei ole osa uuest koalitsioonileppest. Täna on meil uus erakonna esimees ja üle väga pika aja on tekkinud võimalus, et meie moodustame valitsuse ja et Jüri Ratas saab uueks peaministriks. Kui see teoks saab, siis võib küll öelda, et uus esimees alustab ülivõimsalt. Ma arvan, et see toob väga suuri muudatusi esiteks maaellu ja teiseks Eesti ellu tervikuna,» rääkis Sarapuu.


description: Tallinnas Kristiine ristmikule paigaldatud liiklusjärelevalvesüsteem koos kaameratega võidakse peagi kasutusse võtta.

title: Kristiine ristmiku kaamerasüsteem läheb peagi kasutusse

maintext:
Linnavalitsus otsustas kolmapäeval teha volikogule ettepaneku anda linnale kuuluv Kristiine liiklusjärelevalvesüsteem koos selle juurde kuuluvate kaamerate, tarkvara, andmekeskuse ja kaamerapunktidega ning dokumentidega maanteeameti kasutusse.
Otsus tehti tulenevalt maanteeameti pöördumisest Tallinna transpordiameti poole, märgitakse otsuses.
Kuna liiklusseaduse kohaselt on automaatse liiklusjärelevalve süsteemiga tuvastatud väärtegude kohtuväliseks menetlejaks riik politsei- ja piirivalveameti kaudu, on 2011. aastal riigihankega linna poolt soetatud ja paigaldatud järelevalvesüsteemid seni kasutamata.
«Seetõttu on liiklusohutuse tõstmiseks avalikes huvides vajalik nende seadmete andmine töölerakendamise eesmärgil maanteeametile, kellel on pädevus ja volitused kasutada koostöös politsei- ja piirivalveametiga automaatseid liiklusjärelevalveseadmeid liiklusjärelvalve teostamiseks,» märgitakse linnavolikogu otsuse eelnõu seletuskirjas.
Liiklusjärelevalveseadmete kasutuselevõtt parandab tunduvalt liiklusohutust Tallinna linnas, lisatakse samas.
Tallinna liiklusjärelevalvesüsteemi kasutuselevõttu arutati kolmapäeval ka majandus- ja kommunikatsiooniministeeriumis toimunud liikluskomisjoni istungil.
Kristiine ristmikul 2011. aasta oktoobris tehtud loendus näitas, et kuut sõidurada jälginud kaks kaamerat fikseerisid seal veidi üle 4000 rikkumise ööpäevas, kuid pärast liikluskaamera püsti panemist vähenes see arv 2012. aasta maiks ööpäevas 123-ni ning seda vaatamata asjaolule, et kaamera alusel fikseeritud rikkumine kellelegi trahvi kaasa ei toonud.
«Seega mõjus ainuüksi kaamera püstipanek liiklejatele distsiplineerivalt ja see näitab, et sellised kaamerad on vajalikud,» ütles politsei- ja piirivalveameti korrakaitsepolitseiosakonna juht Tarmo Miilits 2013. aastal intervjuus BNS-ile.
Sel ajal ei saanud politsei hakata kaamerate abil fikseeritud rikkumiste eest hoiatustrahve välja saatma, kuna liiklusseadus võimaldas kaamerate abil fikseeritud rikkumiste korral hoiatustrahve saata põhimaanteedel, kuid mitte linnatänavatel.


description: Esmaspäeva õhtul kella 22 ajal teatati häirekeskusele tulekahjust Lasnamäel Vikerlase tänaval. Põles viiendal korrusel asuv korter.

title: Lasnamäel sai korteripõlengus inimene kannatada


description: Tallinnas Kristiine ristmikul järgmisel aastal tööle pandav kaameratesüsteem hakkab alguses mõõtma autode kiirust, hiljem ka foorituledest kinnipidamist.

title: Kristiine kaamerad võtavad sihikule kihutajad ja punase tule eirajad

maintext:
«Pärast erinevate võimaluste otsimist ja küsimuste lahendamist on lõpuks plaanis käivitada Kristiine ristmikul asuvad liiklusjärelevalvekaamerad. Töölepanek on jagatud kahte etappi, kus kõigepealt alustatakse sõidukiiruse jälgimisega ning hiljem täiendatakse seda fooritule jälgimisega,» ütles maanteeameti liikluskorralduse osakonna juhataja Jaan Tarmak.
Tallinna linnavõim käivitas eelmisel nädalal linnale kuuluva Kristiine liiklusjärelevalvesüsteemi koos selle juurde kuuluvate kaamerate, tarkvara, andmekeskuse ja kaamerapunktidega ning dokumentidega maanteeameti kasutusse andmise, kuna ainult riigil on politsei- ja piirivalveameti kaudu ainuõigus liiklusjärelevalve süsteemiga tuvastatud väärtegusid kohtuväliselt menetleda. 2011. aastal riigihankega linna poolt soetatud ja paigaldatud järelevalvesüsteemid on seni seisnud kasutamata.
«Järelevalve käivitamiseks on vajalik sõlmida Tallinna linnaga kasutusleping, viia lõpuni tehnilised kontrollid, taadelda ja seadistada süsteemi seadmed, korraldada vajalikud hankemenetlused ning testida, et kõik ettevalmistused on korrektselt läbi viidud,» selgitas Tarmak.
«Esimese etapi loodame käivitada 2017. aastal,» lisas ta kuid ei soovinud veel süsteemi töölehakkamise aega kuu täpsusega öelda. «Jaanuaris saame täpsemalt prognoosida, kuna teame, mis takistused on vahepeal välja tulnud. Teise etapi käivitamise aega pole hetkel planeeritud ning seda täpsustame pärast esimese etapi rakendumist,» märkis Tarmak.


description: Täna hommikul kella 9st kuni pärastlõunani korraldatakse Keila linnavalitsuses politsei, päästeameti ja kiirabi ühisõppus, mille käigus harjutatakse äkkrünnakule reageerimist.

title: Keilas toimub hommikul õppus äkkrünnakule reageerimiseks

maintext:
Õppusega seoses suunduvad linnavalitsuse hoone juurde operatiivsõidukid, liiklus võib piirkonnas olla häiritud ja kuulda võib olla pauke, teatab Põhja prefektuur.
Põhja prefektuuri kriisireguleerija Rainer Koore sõnul harjutatakse õppusel äkkrünnakule reageerimist ja koostööd erinevate operatiivüksuste vahel. «Ametnike eesmärk on ründetegevus kiiresti lõpetada, vältida täiendavaid ohvreid ning anda kiiret abi kannatanutele,» lausus ta. Koor lisas, et õppusel harjutatakse ka infoliikumist erinevate üksuste vahel, koostööd kõigi osapooltega ning sündmuse lahendamise juhtimist.
Sarnaseid koostööõppuseid erinevate asutuste vahel korraldab politsei regulaarselt kogu Eestis.
Politsei palub Keilas ja õppusepaiga vahetuse lähedusse jäävatelt liiklejatelt mõistvat suhtumist.


description: Hingedepäeva puhul süüdati täna õhtul Tallinna Metsakalmistul kadunukeste meenutamiseks hauaplatsidel küünlad.

title: Galerii: hingedepäeva puhul süüdati Metsakalmistul küünlad

maintext:
Hüüame hurraa, haarame rehad-labidad-harjad ning teeme kalmud korda. Kas ikka on nii lihtne?
Kellele siis ikkagi kuuluvad suurmeeste hauad? Räämas kalmude probleem ärgitas Ülejõe Akadeemia «rektoraadis» ehk Tartu linnamuuseumis kokku kutsuma vestlusringi, milles osalemas kultuuriloolise pärandiga seotud inimesed. Et kokkutulek liiga õhku täis ei valguks, on kutsutud ka Tartu linna asutuse Kalmistu juhataja ajaloolane Enn Veenpere (pildil).
Vaikne aeg meie viimases aias
Sügisene jalutuskäik kalmistul teeb hinge rahulikuks ja pakub mõtteid, kuidas lähedaste mälestamispaika kenana hoida.
Täna on hingedepäev
Mees kirjutab: kas ma sisimas vihkan oma kadunud isa?
Meile kirjutas oma hingedepäevaeelse ning isadepäevanädalase mõtiskluse lugeja Franz K., kes otsib enda seest põhjuseid, miks teda isa hauale ei kisu. Kas ma salajas vihkan oma isa, küsib ta.
Aime Pärna: surmaga võib harjuda, aga mitte kunagi oma leinaga
Kui kalmistu kaugusest läheneb käuksuv jalgratas, on tulemas ilmselt Tartu kalmistute juhataja Aime Pärna. Jalgratas käib juba aastaid tema ametiga kaasas, kuid nüüd saab ratas puhata, sest täna peab Pärna pensionile mineku pidu.
Hingedepäev koputab täna möödaniku väravale
Täna on rahvakalendris hingedepäev, kui kombekohaselt süütame küünlad ja meenutame sombusel hilissügise õhtul lähedasi, kes sellest ilmast ära astunud.


description: Tallinna abilinnapea ja Keskerakonna aukohtu esimehe Kalle Klandorf sõnul ei muuda Keskerakonna juhtimisel loodav võimalik uus valitsusliit võimujooni Tallinna linnavalitsuses.

title: Klandorf: võimuliit Toompeal all-linnas võimuvahekorda ei muuda

maintext:
«Oleme pidanud nõu nii Toompea fraktsiooniga kui ka linnavolikogu fraktsiooniga ning jõudnud ühisele seisukohale, et Tallinna linn ei ole koalitsiooniläbirääkimiste osa. Tallinnas jääb nii nagu on,» ütles Klandorf Tallinna TV saates «Pealinnatund».
Klandorf avaldas lootust, et kui Toompeal tekib koalitsoon ja osad praegused Tallinna opositsionäärid lähevad võimuliitu Keskerakonngaa, siis muudab see kindlasti ka Tallinna volikogu töö konstruktiivsemaks. «Loodan, et tööõhkkond muutub paremaks,» märkis Klandorf, lisades, et linnavõim on alati arvestanud ka opositsiooni väärt ettepanekutega.


authors:
Foto
Põhja-Tallinna Valitsus

description: Tänavune Põhja-Tallinna jõulukuusk toodi Kose vallast, Saarnakõrve külast ja see jõudis Stroomi rannahoone vastas olevale platsile esmaspäeva õhtul.

title: Põhja-Tallinna jõulukuusk pandi paika

maintext:
17-meetriline jõulupuu jääb oma kohale vähemalt 16. Jaanuarini, teatas linnaosavalitsus. Sel aastal peaks kuusk särama eriti eredalt, kuna linnaosavalitsus tellis jõulupuule uued valgusdekoratsioonid.
Põhja-Tallinna tänavate valgustuspostidele paigaldatakse valgusdekoratsioonid, mis valgustavad linna ja tekitavad jõulumeeleolu. Nii kuuse kui ka tänavapostide valgustuskaunistused lülitatakse sisse selle nädala jooksul.
Põhja-Tallinna linnaosa vanema Raimond Kaljulaidi sõnul jääb tänavu talvel ehtimata noor jõulupuu Pelgulinna väljakul. «Suve lõpus garantiikorras välja vahetatud jõulukuusk Kolde puiestee ja Ristiku tänava ristil on elektriga töötavate kaunistuste paigaldamiseks veel liiga õrn - tema aeg on veel ees. Järgmise aasta plaanides on ka Pelgulinna väljaku välja ehitamine,» ütles Kaljulaid.
Jõulukuuse tõi, paigaldas ja viib ära OÜ Ariston ning see maksab kokku 2100 eurot. Uus valgustus ja kaunistused läksid kokku maksma 2493 eurot.
Jõuluaeg Põhja-Tallinnas saab ametliku alguse Karjamaa pargis, kus sel pühapäeval, 27. novembril algusega kell 12 toimub Karjamaa põhikooli lastekoori kontsert, mis on pühendatud esimesele advendile. Lisaks toimuvad veel advendiüritused Kalamaja Kalmistupargis, Stroomi kuuse lähistel ja Pelgulinna kuuse platsil. Üritusesarja «Jõuluaeg Põhja-Tallinnas» korraldavad linnaosavalitsus, Telliskivi Selts, Pelgulinna Selts, RRÜL Lüüra ja Põhja-Tallinna valitsus.
Jõuluaeg Põhja Tallinnas
Igal advendipühapäeval toimub kontsert mõnes asumis.
1. advent - Karjamaa park. Esineb Karjamaa põhikooli lastekoor. Algus 27. novembril kell 12. Korraldajaks Põhja-Tallinna valitsus.
2. advent - Pelgulinna kuuse juures. Jõuluvana, piparkoogid,kuumad joogid, supp, lastele etendus, Kelfiriuse tuleshow. Algus 4. detsembril kell 14. Korraldajaks Pelgulinna Selts.
3. advent - Stroomi kuuse lähistel. Esinevad Tšarõ, Drago ja Celtic Unicorn. Algus 11. detsembril kell 12. Korraldajaks RRÜL Lüüra.
4. advent - Kalamaja Kalmistupark. Toimub kontsert ja ühislaulmine Kalamaja segakooriga. Algus 18. detsembril kell 12. Korraldajaks Telliskivi Selts.


description: Tallinnas Ristiku ja Nisu tänava ristmikul juhtus laupäeva õhtul õnnetus, kus põrkasid kokku reisijaid vedanud takso ja sõiduauto BMW.

title: Fotod: Tallinnas põrkas takso kokku sõiduautoga

maintext:
Liiklusõnnetus juhtus laupäeva õhtul kella 22 paiku Tallinnas Ristiku ja Nisu tänava ristmikul, kokku põrkasid sõiduautod BMW ja Opel. Viimane osutas taksoteenust ja sõidutas õnnetuse hetkel nelja reisijat.
Esialgsetel andmetel ei andnud BMW juht teed peateel otse liikunud Opelile ning sõitis talle külje pealt sisse. Opel paikus kokkupõrkest teelt välja vastu puud.
Peale kokkupõrget jooksis BMW roolis olnud mees sündmuskohalt, kuid naasis hiljem siiski. Politsei tuvastas BMW juhil kohapeal alkoholijoobe tunnused ja ta toimetati edasi jaoskonda, kus selgitatakse välja, kas juhil oli joove või mitte.
Kiirabi andis ühele Opelis olnud reisijale kohapeal esmaabi. Haiglaravi keegi ei vajanud.


authors:
Uwe Gnadenteich
Foto
Arno Saar

description: Tallinna Kesklinna valitsuses on reedel, 2. detsembril avatud uste päev.

title: Kesklinna valitsus avab uksed

maintext:
«Kaasav valitsemine on mõistlik ja vajalik,» põhjendas Kesklinna vanem Alar Nääme avatud uste päeva korraldamist. «Kindlasti elab Kesklinna piires hulk selliseid inimesi, kes tunnevad keskmisest suuremat huvi linnajuhtimise üksikasjade vastu ja tahaksid mõne probleemi lahendamisel ka ise kaasa rääkida. Need kesklinlased on oodatud meie avatud uste päevale, et nii linna kui linnaosa juhtidega näost näkku rääkida.»
Nääme lisas, et kõikidele linnaelu teemadele paraku ühe päeva jooksul aega ei jagu, keskendutakse turvalisusele laiemas tähenduses. «Püüame üheskoos vastata küsimusele, kas elu Tallinna kesklinnas on turvaline ja mida selles vallas on kavas ette võtta. Teede-tänavate, öörahu ja õiguskorra kõrval hõlmab teema ka eakate, puudega inimeste ja teiste abivajajate turvalist toimetulekut. Neil teemadel saab arutleda ja küsimusi esitada lisaks linnaosa ametnikele ka linnavalitsuse liikmetele,» ütles Nääme.
Nunne 18 asuva Kesklinna valitsuse uksed on kõigile huvilistele avatud reedel, 2. detsembril alates kella 12. Linnaosavalitsuse maja ja töötajatega tutvumise järel saab kell 12.30 koos abilinnapea Kalle Klandorfiga arutleda Kesklinna turvalisuse üle. Järgmine tutvumiskäik Nunne 18 majas algab kell 14 ja tund hiljem tutvustab abilinnapea Merike Martinson sotsiaalvaldkonna tulevikku.
Huvilised on oodatud end registreerima kuni 1. detsembrini, saates e-kirja aadressile kesklinn@tallinnlv.ee või helistades 6457 200.


description: Tallinna linnavolikogu Reformierakonna fraktsiooni esimees Ants Leemets ütles, et fraktsioon ei saa nõustuda olukorraga, kus linna rahade eest asutatud Ühistupank neelab iga eelarvega miljoneid.

title: Reformierakond: linnavalitsus toidab moraalitut Ühistupanka miljonitega

maintext:
Leemetsa sõnul näitab maksumaksja raha sellisel viisil kasutamine linnavalitsuse madalat eetikat. «Lisaeelarve kolmanda lugemise käigus tuli keskfraktsioon mõttele eraldada Ühistupangale vee üks miljon. Selle aasta põhieelarves eraldati mitte veel tegutsevale pangale 5 miljonit ja nüüd siis kiiruga miljon lisaks. Selline maksumaksjate raha suunamine tegevustele, mis ei ole kohaliku omavalitsuse põhiülesanne, viitab selgelt korruptsiooniohule ja kellegi isiklike huvide rahuldamisele,» ütles Leemets.
Ta lisas, et arusaamatuks jääb ka otsus muuta sihtasutuse Tallinna Ettevõtlusinkubaatorid põhikirja eesmärke, lisades sinna uue ülesandena laenudele garantiide andmise. Laenajaks oleks ette paneku kohaselt Ühistupank ja garandiks Ettevõtlusinkubaatorid. «Üha rohkem saab selgeks, et linnavalitsus punub kahtlasi finantsskeeme, mis ei kannata mingit kriitikat,» ütles Leemets.
«2014. aasta kevadel kinnitasid keskerakondlastest volinikud panga asutamise sihtasutuse eelnõu. Sellest ajast saati on toimunud mitmeid segaseid tehinguid ja raha ümbertõstmisi. „Revisjonikomisjon üritas olukorda revideerida ja ilma üllatuseta selguski, et sellest pangast 95 protsenti kuulub linnale. Linnapea kohusetäitja Aas võib ju väita, et tegu pole munitsipaalpangaga, aga faktid räägivad midagi muud. Eetilisest pangandusest ja linnajuhtimisest on asi kaugel,» nentis Leemets.
«Tänasel linnavolikogu istungil on päevakorras nii Ettevõtlusinkubaatorite poolt Ühistupangale garantiide andmine kui ka lisaeelarve kaudu Ühistupangale lisamiljoni andmine. Reformierakonna fraktsioon on otsustanud ühehäälselt hääletada nende eelnõude vastu,» lisas ta.


description: Kopli liinidel, mida ootab ees tõsine uuenduskuur, on lammutatud paar üksikut maja.

title: Pildid: aasta pärast viimaste asukate lahkumist on Kopli liinidel lammutatud üksikud majad

maintext:
Kopli liinide viimased asukad said endale uue kodu täpselt aasta tagasi ning nüüd plaanitakse magusasse piirkonda ehitada noorperedele mõeldud elamud.
Tallinn müüs Kopli liinide kinnistud 1 900 100 euro eest osaühingule Fund Ehitus. Arendaja plaanib kogu Kopli liinide ala valmis ehitada 12 aasta jooksul.
Ettevõtte plaan on kujundada mereäärsel välja turvaline ja peresõbralik terviklik elukeskkond, mis on eriti sobiv noorperedele. Planeeritav investeeringu maht on kokku 55–65 miljonit eurot.
Kuna tegemist on miljööväärtusliku alaga, siis ei tohi uued hooned olla praegustest suuremad. Siiski on linn loobunud nõudest, et uued majad oleksid vanade koopiad.
Vaata ka Postimehe droonivideot möödunud aasta novembrist:


description: Harju maakohus saatis neljapäeval aastateks vangi mehe, kes süüdistuse järgi peksis surnuks oma naise.

title: Kohus saatis elukaaslase surnuks peksnud mehe vangi

maintext:
Ränk kuritöö toimus tänavu märtsi keskel Tallinnas, kus 45-aastane Sergei tungis kodukorteris kallale oma elukaaslasele. Mees peksis naise jõhkralt läbi, lüües teda rusikatega vastu pead. Üliraskelt vigastada saanud naine suri peagi sündmuskohal.
Politsei pidas Sergei kinni 28. märtsil ning kohus võttis ta eeluurimise ajaks vahi alla. Kohtueelse menetluse lõppedes sai mees süüdistuse raskete tervisekahjustuste tekitamises, millega kaasnes ohvri surm. Harju maakohus mõistis mehe selle paragrahvi järgi neljapäeval ka süüdi ning määras talle lühimenetluse korras nelja aasta ja kaheksa kuu pikkuse vangistuse.


description: Käesoleval kuul jõudis lõpule pea kahesaja aastase Viimsi mõisapargi korrastamise esimene etapp.

title: Viimsi ajalooline mõisapark sai uue ilme

maintext:
Rekonstrueerimistööde käigus uuendati pargi keskosas ligi nelja hektari suurusel alal sademeveesüsteemid, puhastati tiigid, rajati kärestik ja valgustusega purskkaev, korrastati haljastust, rekonstrueeriti ajaloolised teed ja valgustus ning paigaldati ka uued pingid, prügikastid ja stendid, teatas Viimsi vallavalitsus.
Viimsi abivallavanema Oliver Liidemanni sõnul oli korrastamise peamiseks põhjuseks soov taastada muinsuskaitse alla kuuluva paiga üldilme ning tagada looduskaitsealuse ala säilimine. «Samuti soovisime, et park Viimsi poolsaare südames muutuks elanikele atraktiivsemaks,» ütles Liidemann.
Valla kommunaalameti juhataja Alar Mik lausus, et keskkonna vaates olid seniseks suurimaks murekohaks vananenud sademeveesüsteemid. «Trassid olid kehvas seisukorras, puhastamata ja ühendused katkesid. Seetõttu tekkis parki mitmetele aladele liigniiskus, mis kahjustas taimi,» kirjeldas Mik varasemat olukorda.
Lisaks trasside korrastamisele tellis Viimsi vallavalitsus alale projektiväliselt dendroloogilised uuringud. «Dendroloogilise hinnangu põhjal vajas osa puid hooldust, eemaldada tuli aga need 27, mis olid väheväärtuslikud, haiged või segasid teiste puude kasvamist,» rääkis Mik.
Projekti käigus puhastati ka pargi kolme veesilma põhjad. Keskmise tiigi kaldale paigaldati osaline piire, et huvilised saaksid ohutumalt silmitseda nii vastrajatud ja omapärast valgustuslahendusega purskkaevu veepinnal kui ka sulinal kivilt-kivile laskuvat kärestikku teeveerel.
Teede rekonstrueerimisel taastati suur osa põliste kastanite all looklevast Maria Laidoneri teest, mis Maria ja Johan Laidoneri kohtumist sümboliseeriva mälestusmärgi juures saab kokku Johan Laidoneri teega. Korrastatud tee sai ka uue valgustuse. Aasta varem rajati paralleelselt mõisapargi korrastamisega Pargi tee äärde kergliiklustee koos tänavavalgustusega.
Mõisapargi korrastamise projekt kestis üle aasta. Tööde kogumaksumuseks kujunes ligikaudu 210 700 eurot, millest rekonstrueerimistöödele kulus 184 000 eurot, M. Laidoneri tee valgustuse uuendamisele 10 000 eurot ja valgustusega purskkaevu rajamisele 4000 eurot.
Vallavanem Alvar Ild kinnitas, et Viimsi vallavalitsus plaanib jätkata mõisapargi korrastamist ka tulevatel aastatel: «Soovime ka ülejäänud pargialal korrastada sademeveesüsteemid ja teed, jätkata haljastustöödega ning juurde istutada üksikuid puid. Samuti on plaanis koostada mõisapargi kaitsekorralduskava.»
Mõisapargi korrastamise esimesed etapi projektid koostasid Kivisilla OÜ ja Projektbüroo Koda OÜ, teedeehituslikud tööd tegi WWR Systems OÜ, sademeveesüsteemid rekonstrueeris Levinson OÜ.


description: Tallinnas Järvevana teel juhtus täna hommikul kaks liiklusõnnetust, mis tekitasid Nõmme piirkonnas ulatusliku ummiku.

title: Liiklusõnnetused Järvevana teel põhjustasid hommikul ulatuslikud ummikud

maintext:
Põhja prefektuuri pressiesindaja Ruth Vilusaar ütles, et Järvevana teel juhtus hommikul kaks liiklusavariid.
Lelle tänava ja Järvevana tee ristmikul põrkasid kokku sõiduautod Ford ja Volkswagen. Fordi juht toimetati kiirabiga kontrolliks haiglasse.
Järvevana teel põrkasid kokku veel Ford ja Porsche, inimesed selles õnnetuses kannatada ei saanud ja juhid said omavahel kokkuleppele. Politseid avariipaika ei kutsutud.
Järve keskuse juures tekkis õnnetuste tõttu tavapärasest suurem ummik.


description: Tallinna Sadam kuulutas välja Vanasadama ala rahvusvahelise idee- ja arhitektuurikonkursi, et leida sadamale kuuluvale 54 hektari suurusele alale pikaajaline terviklahendus ehk Masterplaan, mis aitab sadama siduda kinnisvaraarenduste ning avaliku ruumiga.

title: Sadama tühermaadele kerkib linn


description: Tallinnas juhtus täna õhtul Järve Statoili lähedal sõiduautode Škoda Octavia ja BMW 320 vahel kokkupõrge. Õnnetuses sai viga kolm inimest.

title: Pildid ja video: Tallinnas sai kahe auto kokkupõrkes viga kolm inimest


description: Riigi tasandil Keskerakonnaga koostööd teha otsustanud Sotsiaaldemokraatlik Erakond (SDE) ning Isamaa ja Res Publica Liit (IRL) on Tallinnas jätkuvalt opositsioonis ega plaani nende hinnangul valede asjade suhtes kriitikast hoiduda.

title: SDE ja IRL ei plaani Tallinnas Keskerakonda kriitikast säästa

maintext:
«Kinnitan, et mis puutub sotside Tallinna fraktsiooni, siis kriitika sobimatu ja ebamõistliku rahakasutuse suhtes Tallinnas ei leevendu. See, mida sotsid ja IRL tegid riigis, tuleb teha kümne kuu pärast pealinnas. Reformierakond, kes arvas, et on riik, puhkab jalga. Keskerakond, kes arvab, et on pealinn, tuleb saata jalga puhkama,» ütles linnavolikogu SDE fraktsiooni liige Hanno Matto, viidates järgmisel sügisel peetavatele kohalikele valimistele. Volikogu IRL-i fraktsiooni esimees Madis Kübar ütles, et IRL-i ja keskerakondliku Tallinna linnavõimu vastuseis ei ole isikute vaheline, vaid põhimõtteline erinevus seisneb selles, kuidas linna juhitakse.
«Linnavolikogu IRL-i fraktsioon on jätkuvalt seisukohal, et maksumaksja raha raiskamine Tallinna Televisioonile (TTV) ning ajalehtedele Pealinn ja Stolitsa tuleb lõpetada,» sõnas Kübar. «Valitsusliidu muutumine riigis ei muuda fakti, et TTV ja ajalehed on endiselt maksumaksja raha eest ülalpeetav Keskerakonna propagandavahend, mitte infokanal, mida pealinlased vajaksid. Sama kehtib ka loodava Ühistupanga kohta. Ühistuline tegevus on osa ettevõtlusest ja selles tegevuses ei ole midagi taunitavat. Lubamatu on aga maksumaksja raha pumpamine asutusse, millel puudub tegevusluba. Osakapitali suurendamine läbi linna allasutuste on lihtsalt labane skeem ja ei muuda probleemi olemust.»
Põhja-Tallinna vanem Raimond Kaljulaid teatas möödunud laupäeval, et Keskerakonna, SDE ja IRL-i valitsuse loomine tähendab pööret riigi ja pealinna suhetes, kus kaua kestnud vastasseis asendub konstruktiivse koostööga ja tõi ühe näitena koalitsioonileppe punkti, mille järgi taastavad omavalitsus ja riik ühiselt Tallinna linnahalli.
«Riigi ja pealinna senine vastaseis on osa Reformi ja Keski müüdiloomest. On selge, et Kaljulaid ei saakski muud oma erakonna esimehe juhitud valitsuse kohta öelda,» sõnas Matto.
Kübar aga sõnas, et kõige olulisem on pealinna areng ning parem elukeskkond kõigile kodanikele. «Meie fraktsioonile teeb head meelt, et uus valitsusliit on otsustanud investeerida Tallinna,» lisas ta.


description: Päästetöötajatel on alust kahtlustada, et täna õhtul avastati Tallinna reisisadama D-terminalist keemiareostus, hoonest on inimesed evakueeritud.

title: Kahtlustus: D-terminalis avastati keemiareostus

maintext:
Imelikust lõhnast reisiterminalis teavitati häirekeskust täna kell 21.16. Inimesed kurtsid kipitust silmades ja kurgus.
«Päästetöötajad ei suutnud tuvastada, mis seal täpsemalt on. Aga neil endil tekkisid samad sümptomid: kurgus kipitab, silmad kipitavad,» ütles Põhja päästekeskuse valvepressiesindaja Postimehele.
Kesklinna komandole tõttas appi erikeemiatalitus.
Koha peal oletatakse, et keegi lasi terminali kolmandal korrusel pipragaasi, mistõttu inimesed tundsid kipitust. Põhja päästekeskuse peaspetsialist Kristjan Otti ütles Postimehele, et nad ei saa seda versiooni kinnitada. «Las keemiaeksperdid teevad oma tööd.» Kella 23 seisuga keemia ja kiirgusohu spetsialistide esimene mõõtmine tulemusi ei andnud. Minnakse teisele mõõtmisele teiste mõõteriistadega.
Umbes 120 inimest evakueeriti hoonest. Terminal on lintidega piiratud. Hoonest välja juhatatud inimesed on paigutatud sooja saamiseks liinibussi.
Kiirabi kontrollis kuue evakueeritud inimese tervist, üks neist viidi haiglasse jälgimisele. Bussis soojas viibinud inimestest veel kahel hakkas halb. Kiirabi kontrollib nende tervist.
Teises reisiterminalis viibinud inimestel kaebusi ei ole.
Sündmuskohal on suur hulk päästeautosid, kiirabibrigaade ja politseinikke.
Olukorrast hoolimata võetakse laevad vastu. Kuni reostuse likvideerimiseni teenindatakse reisijaid autoteki kaudu, teatas Tallinna sadama pressiesindaja Postimehele.
Tallink Silja pressiesindaja Marika Nöjdi sõnul ei pääsenud Tallink Star juhtunu tõttu õigeaegselt randuma, vahendas BNS.


description: Eilsel Tallinna linnavolikogu istungil võeti vastu 2016. aasta teine lisaeelarve.

title: Tallinna linnavolikogu võttis vastu teise lisaeelarve

maintext:
Lisaeelarve vastuvõtmisel suureneb linna eelarve sissetulekute ja väljaminekute maht 1 193 597 euro võrra, mille tulemusena kujuneb Tallinna linna 2016. aasta eelarves planeeritud sissetulekute ja kavandatud väljaminekute täpsustatud mahuks 597 044 192 eurot. Muuhulgas suurendab Tallinna linn lisaeelarvega 1 000 000 euro suuruse osamaksega osalust Eesti Ühistupangas.
«Esiteks pean ümber lükkama linnavolikogu opositsiooni valeväited sellest, kuidas tegevusloata pank jagab linnaametnikele eluasemelaenusid. On ilmselge, et tegevusloa saamiseni pank teenuseid ei paku ning laenutoodete sihtrühmaks saavad eelkõige noored pered ning linnale vajalikud töötajad – olgu need siis näiteks õpetajad või bussijuhid,» rääkis linnapea ülesandeid täitev abilinnapea Taavi Aas.
Ta rõhutas, et Ühistupank kavatseb sellega pangandusturul täita segmendi, mille järele on reaalne vajadus. «Pealinna kinnisvarahinnad on väga kõrged ja eelkõige noortel peredel on raskusi oma kodu soetamisega. Me leiame, et Tallinna linnal ja Ühistupangal on võimalik abikäsi ulatada ning aidata soovijatel oma kodu soetada,» rääkis Aas ja märkis, et just seetõttu on ka täiendav sissemakse vajalik.
Aas märkis, et ühistupanga liikmena saab omavalitsus suunata panka kogukonnale vajalike teenuste pakkumisele. «Ühistulisel põhimõttel tegutseva panga võinuks juba ammu luua ka riik, et mitte lasta välismaistele omanikele kuuluvate pankade kasumitel riigist välja voolata. Tuletan meelde, et ka Regioonide Komitee juhib tähelepanu sellele, et omavalitsustele tuleb anda suurem mõjuvõim kohaliku tasandi huve teenivate finantslahenduse valimisel. Pideva kriitika asemel võiksid opositsioonipoliitikud ka ise panga liikmeks astuda, et näha, mida kasulikku ja vajalikku pank oma liikmetele tuua saab.»
«Tulles aga lisaeelarve juurde tagasi, siis linna poolt antava sihtfinantseeringu osas on kõige suuremaks ettevõtmiseks trammiteede ehitamine lennujaamani ning rekonstrueerimine Kopli suunal. Nii suurendame sihtfinantseeringut trammiteede ehitamiseks ja rekonstrueerimiseks suurendatakse lisaeelarvega 4,6 miljoni euro võrra,» ütles linnapea ülesandeid täitev abilinnapea Aas. Tema sõnul eraldatakse lisaeelarvega täiendavalt ka 100 000 eurot Tallinna Kultuurikatlale D-korpuse rekonstrueerimistööde ettevalmistustöödeks. «Samuti toetab linn 20 000 euro ulatuses ka Mustamäe Kiriku Sihtasutust kiriku ehituse ettevalmistustöödes.»
«Teede ja tänavate valdkonnas nähakse teerajatiste korrashoiuks täiendavalt ette miljon eurot, mille arvelt teostatakse täiendavaid remonttöid mitmetel suurtel tänavatel ja ristmikel. Arvestades tegelikku nõudlust, suurendatakse 150 000 euro võrra toetust korteriühistutele õuealade heakorrastamiseks. Lisaks määratakse supergraafiliste seinapiltide teostamiseks korterelamutele 40 000 eurodele,» tõi Aas välja.
«Sotsiaalhoolekande valdkonnas suurendatakse puuetega inimeste transporditeenuste kulusid 95 000 euro võrra, et tagada teenuse osutamine ka aasta jooksul lisandunud uutele klientidele. Linnatranspordi valdkonnas nähakse tallinlastele 2016. aasta lõpuni linna piires tasuta sõidu võimaldamiseks Elroni rongides täiendavalt ette 163 000 eurot,» lisas ta.
Lisaeelarve vastuvõtmise poolt hääletas 43 linnavolikogu liiget, vastu oli 19 volinikku.


description: Politsei palub abi leidmaks kohtu poolt tagaotsitavaks kuulutatud mehi, keda kahtlustatakse või kes on süüdi tunnistatud joobeseisundis sõiduki juhtimises.

title: Fotod: politsei palub abi kolme mehe leidmisel

maintext:
39-aastast Sveni kahtlustatakse joobeseisundis mootorsõiduki juhtimises ja ta hoiab kõrvale eeluurimisest.
25-aastast Martinit kahtlustatakse joobeseisundis mootorsõiduki juhtimises ja temagi hoiab kõrvale eeluurimisest.
25-aastane Alari on joobeseisundis mootorsõiduki juhtimises süüdi tunnistatud, lisaks kahtlustatakse teda korduvalt ebaseaduslikult eluruumi tungimises.
Kohus on kuulutanud kõik mehed tagaotsitavaks.
Politsei palub kõigil, kes on fotodel kujutatud mehi näinud või kellel on infot nende asukoha kohta, anda sellest teada politsei infotelefonil 612 3000 või hädaabinumbril 112.